#2084: Melukis Gambar Manusia

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri.  Sebenarnya apakah hukum seseorang itu bekerja sebagai pelukis yang melukis gambar atau potret seseorang? Mohon pencerahan. Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Secara umumnya, jika gambar yang dilukis itu berada dalam kategori yang tidak bernyawa umpama tumbuh-tumbuhan, pepohon, lautan, kapal-kapal, gunung-ganang, matahari, bulan, bintang-bintang dan seumpamanya, yang terdiri daripada gambar pemandangan semula jadi — seperti tumbuh-tumbuhan dan benda-benda yang tidak bergerak — maka tidak salah untuk seseorang melukis atau menyimpannya. Bahkan, perkara ini tiada perselisihan padanya.
Akan tetapi para ulama berselisih pendapat berkenaan lukisan makhluk bernyawa, termasuklah manusia. Hal ini kerana terdapatnya ancaman daripada Nabi SAW kepada para pelukis sebagaimana sabdanya:

إنَّ أشدَّ النّاسِ عذابًا عندَ اللَّهِ المصَوِّرونَ
Maksudnya:
 “
Sesungguhnya orang yang paling berat seksanya di sisi Allah SWT ialah para pelukis.
”
Riwayat al-Bukhari (5950) dan Muslim (2109) dengan sedikit perbezaan lafaz.
Al-Mulla Ali al-Qari menukilkan perkataan Imam al-Nawawi yang menyatakan bahawa hadith ini difahami sebagai ditujukan kepada sesiapa yang melukis berhala untuk dijadikan sebagai sembahan. Maka, bagi pelakunya azab yang paling berat kerana dia telah kafir. Namun, ada juga berpendapat, ia adalah ditujukan kepada sesiapa yang berniat untuk menandingi ciptaan Allah SWT dan beriktikad (meyakini) mengenai perkara itu, maka dia telah kafir dan azabnya adalah paling berat. Namun, jika dia tidak berniat mengenai perkara itu, maka dia dikira sebagai fasiq dan tidak boleh menghukumnya sebagai kafir sebagaimana maksiat-maksiat yang lain.
Adapun (gambar) pohon-pohon dan seumpamanya yang tidak memiliki ruh, maka tidak haram untuk dia melukisnya. Inilah mazhab ulama melainkan Mujahid yang berpendapat, menjadikan (melukis) pokok yang berbuah adalah termasuk dalam perkara yang makruh. (Lihat
Mirqah al-Mafatih
, 7/2852).
Dr. Yusuf al-Qaradhawi pernah menimbulkan persoalan mengenai hukum gambar-gambar dan lukisan seni yang dilukis di atas kertas lukisan, kain kanvas, tirai, dinding, permaidani, mata wang dan sebagainya? Kemudian, beliau menyebutkan, jawapannya masih tidak jelas kecuali kita lihat dan kaji apa tujuan gambar tersebut dicipta, di mana ia diletakkan dan apa kegunaannya. Begitu juga dengan apa yang dimaksudkan pelukis apabila melukis gambar itu.
Jika gambar yang dilukis itu tujuannya untuk disembah selain daripada Allah seperti gambar lukisan al-Masih (Nabi Isa AS) bagi kaum Nasrani atau gambar lukisan lembu untuk kaum Hindu dan seumpamanya, maka orang yang melukisnya bagi tujuan dan niat tersebut dianggap kafir yang ingin menyebarkan ajaran kafir dan kesesatan. Dalam hal ini, terdapat ancaman berat daripada Rasulullah SAW sendiri sebagaimana sabdanya:
إنَّ أشدَّ النّاسِ عذابًا عندَ اللَّهِ المصَوِّرونَ
Maksudnya:
 “
Sesungguhnya orang yang paling berat seksanya di sisi Allah SWT ialah para pelukis.
”
Riwayat al-Bukhari (5950) dan Muslim (2109) dengan sedikit perbezaan lafaz.
Imam al-Tabari menyatakan, apa yang dimaksudkan di sini ialah sesiapa yang melukis sesuatu sebagai sembahan selain daripada Allah SWT sedangkan dia mengetahuinya dan berniat menyembahnya, maka dengan sebab itu dia menjadi kafir. Tetapi, jika orang yang melukis itu tidaklah bermaksud yang demikian, maka dia dikira melakukan maksiat sahaja dengan perbuatannya itu.
Sama seperti hukum itu juga, sesiapa yang menggantung gambar-gambar ini dengan niat mensucikannya, maka perbuatan sedemikian itu tidak sepatutnya dilakukan oleh seorang Muslim kecuali jika orang itu telah melempar hukum Islam ke belakangnya — yakni tidak mempedulikannya.
Begitu juga, sesiapa yang melukis suatu gambar bukan dengan tujuan untuk disembah atau dipuja, tetapi dia berniat dengan lukisannya itu untuk menyaingi ciptaan Allah iaitu mendakwa bahawa dia juga pandai menjadikan dan mencipta sebagaimana Allah
‘Azza wa Jalla
 mencipta. Maka dengan niatnya itu, dia sudah terkeluar daripada agama tauhid ini — yakni dikira kafir. Dalam hal ini, terdapat hadith:
أشَدُّ النّاسِ عَذابًا يَومَ القِيامَةِ الَّذِينَ يُضاهُونَ بخَلْقِ اللَّهِ
Maksudnya:
“
Orang yang paling berat menerima seksaan pada hari kiamat ialah orang yang mahu menandingi ciptaan Allah SWT.
”
Riwayat al-Bukhari (5954) dan Muslim (2107)
Perkara ini bergantung kepada niat pelukis itu sendiri. Kemudian boleh jadi riwayat lain yang menyokong hadith di atas, sebagaimana hadith qudsi daripada Allah SWT yang berfirman:
وَمَن أظْلَمُ مِمَّنْ ذَهَبَ يَخْلُقُ كَخَلْقِي، فَلْيَخْلُقُوا حَبَّةً، ولْيَخْلُقُوا ذَرَّةً
Maksudnya
: “
Siapakah lagi yang lebih menzalimi dirinya daripada seorang yang mengaku dapat mencipta seperti Aku menciptanya, cubalah ciptakan sebiji gandum atau sebiji jagung!
”
Riwayat al-Bukhari (5953) dan Muslim (2111)
Ungkapan dengan sabda Baginda: “ذَهَبَ يَخْلُقُ كَخَلْقِي” menunjukkan niat hendak menandingi Tuhan dalam sifat uluhiyyah-Nya yang khusus iaitu mencipta sesuatu dan mengadakan sesuatu yang baru.
Oleh kerana itu, Allah SWT telah mencabar mereka untuk menciptakan sebiji gandum atau sebiji jagung. Ungkapan terakhir ini menunjukkan bahawa mereka memang berangan-angan hendak mencipta sebiji gandum atau jagung kerana itulah Allah SWT mencabar mereka membuatnya. Lantaran itu juga, di hari akhirat kelak, Allah SWT akan membalas mereka di hadapan khalayak ramai dengan menyeru kepada mereka: “Ayuh, hidupkanlah apa yang sudah kamu ciptakan itu!” Maksudnya, mereka disuruh meniupkan roh kepada benda yang diciptakan oleh mereka itu. Namun mereka tetap sekali-kali tidak akan mampu untuk meniupkan roh pada gambar mereka itu.
Di antara gambar yang haram untuk dilukis dan disimpan, ialah gambar-gambar orang yang disucikan seperti kesucian agama atau diagungkan dengan pengagungan dunia. Contoh golongan pertama (yang disucikan dan diagungkan atas dasar agama) adalah seperti gambar-gambar para nabi, malaikat dan orang-orang soleh seperti Nabi Ibrahim, Nabi Ishaq, Nabi Musa, Maryam, Jibril dan lain-lain lagi. Gambar-gambar ini sering dimuliakan oleh kaum Nasrani. Lalu sebahagian ahli bidaah dalam kalangan orang Islam meniru mereka, sampai mereka pun menggambarkan gambaran Ali, Fatimah dan selain daripada mereka berdua.
Contoh golongan kedua (yang diagungkan atas dasar dunia) adalah seperti gambar-gambar para raja, pemimpin, dan artis pada zaman kita ini. Hal ini lebih ringan dosanya daripada yang di atas itu, akan tetapi sememangnya berdosa jika gambar-gambar yang dilukis itu merupakan gambar orang kafir, orang zalim, dan orang fasik seperti para hakim yang menghukum selain daripada apa yang diturunkan oleh Allah SWT, para pemimpin yang menyeru kepada selain daripada risalah Allah SWT, dan para artis atau seniman yang membesarkan perkara yang batil serta menyebarkan perkara keji dan gambar bogel atau separuh bogel kepada umat.
Ternyata banyak gambar yang dilukis pada zaman nabi dan selepasnya daripada jenis yang dimuliakan dan diagungkan. Ini kerana perbuatan ini kebiasaannya dibuat oleh orang-orang Rom dan Parsi iaitu Nasrani dan Majusi. Sememangnya jarang ada gambar yang tidak terpengaruh dengan unsur-unsur kepercayaan mereka serta penyucian dan pengagungan mereka untuk ketua-ketua agama dan negara.
Menurut Dr. Yusuf al-Qaradhawi lagi, jika gambar-gambar itu terdiri daripada sesuatu yang bernyawa, tetapi tiada padanya perkara-perkara yang dilarang sebagaimana yang sudah dijelaskan sebelumnya iaitu bukan daripada jenis yang dimuliakan dan diagungkan, dan tidak bermaksud untuk menandingi ciptaan Allah SWT, maka beliau berpendapat ia juga tidaklah diharamkan. Dalam hal tersebut, terdapat banyak hadith sahih yang menyokongnya.
Di antaranya, Imam Muslim meriwayatkan dalam sahihnya, daripada Bisr bin Sa‘id, daripada Zaid bin Khalid, daripada Abu Talhah — sahabat Rasulullah SAW —  bahawasanya Rasulullah SAW bersabda:
إِنَّ الْمَلاَئِكَةَ لاَ تَدْخُلُ بَيْتاً فِيهِ صُورَةٌ
Maksudnya:
 “
Sesungguhnya malaikat tidak akan masuk ke dalam rumah yang di dalamnya terdapat gambar
.”
Bisr seterusnya bercerita: “Pada suatu hari Zaid R.A sakit, maka kami datang menziarahinya, lalu kami dapati di pintu rumahnya terdapat kain tirai terlukis padanya gambar. Maka aku berkata kepada ‘Ubaidullah al-Khaulani R.A — anak tiri Maimunah, isteri Nabi SAW — yang berada di situ: ‘Bukankah Zaid R.A pernah mengkhabarkan kepada kita mengenai gambar-gambar itu?’ ‘Ubaidullah R.A menjawab: ‘Tidakkah kamu mendengar ketika beliau menyebut, ‘melainkan garisan yang ada pada pakaian?’”
Riwayat Muslim (2106)
Imam al-Tirmizi meriwayatkan dengan sanadnya daripada ‘Utbah, bahawa dia pernah menziarahi Abu Talhah al-Ansari yang sedang sakit dan ketika itu seorang sahabat Nabi SAW yang lain, iaitu Sahl bin Hunaif. Lalu Abu Talhah dengan tiba-tiba memanggil seseorang supaya menarik keluar kain alas tempat tidurnya yang ada garisan atau gambar. Maka Sahl bertanya kepada Abu Talhah: “Mengapa kamu menariknya keluar?” Abu Talhah menjawab: “Kerana ada padanya gambar dan bukankah Nabi SAW telah melarang kain yang bergambar seperti yang engkau ketahui?” Sahl berkata: “Bukankah Nabi SAW juga telah bersabda, ‘Melainkan yang ada corak pada kain?’” Abu Talhah menjawab: “Benar, tetapi hatiku tidak tenang bila aku menggunakan alas tersebut.” Imam al-Tirmizi menyebutkan, hadith ini hasan sahih.
Riwayat al-Tirmizi (1750)
Bukankah kedua-dua hadith ini menunjukkan gambar yang diharamkan itu adalah gambar yang berbentuk dan berupa, biasanya dinamakan sebagai patung? Adapun gambar yang dilukis pada papan, kain, tikar permaidani, tembok-tembok dan seumpamanya, maka tidak ada nas yang sahih lagi jelas, serta bebas daripada perselisihan yang menunjukkan kepada pengharamannya.
Ya, di sana terdapatnya hadith-hadith sahih di mana Nabi SAW menunjukkan kebenciannya terhadap gambar-gambar tersebut kerana ia melambangkan kehidupan golongan mewah dan gilakan harta dunia yang rendah nilainya di sisi agama.
Imam Muslim meriwayatkan daripada Zaid bin Khalid al-Juhani, daripada Abu Talhah al-Ansari, katanya: Aku mendengar Rasulullah SAW bersabda:
لاَ تَدْخُلُ الْمَلاَئِكَةُ بَيْتًا فِيهِ كَلْبٌ وَلاَ تمَاَثِيلُ
Maksudnya:
 “
Malaikat tidak akan masuk ke rumah yang ada di dalamnya anjing atau patung-patung.
”
Riwayat Muslim (2106)
Zaid berkata lagi: “Aku segera berjumpa Aisyah R.Anha dan bertanya kepadanya: ‘Abu Talhah mengatakan kepadaku, Nabi SAW menyatakan malaikat tidak akan masuk rumah yang ada di dalamnya anjing atau patung. Benarkah?’ Aisyah R.Anha menjawab: ‘Tidak, tetapi aku akan ceritakan kepada kamu  apa yang aku lihat dilakukan oleh Baginda SAW. Pada suatu ketika, Baginda SAW keluar berperang. Aku pun mengambil kain bergambar dan buatkan tabir untuk pintu rumahku. Apabila Nabi SAW kembali dan melihat kain tersebut, aku mendapati perubahan air mukanya seperti Baginda membencinya. Lalu Baginda menyentap tabir itu sehingga tercabut atau terkoyak, dan bersabda:
إِنَّ اللهَ لَمْ يَأْمُرْناَ أَنْ نَكْسُوَ الْحِجَارَةَ وَالطِّينَ
Maksudnya:
 “
Sesungguhnya Allah SWT tidak menyuruh kita memakaikan pakaian pada batu dan tanah.
”
Aisyah R.Anha berkata lagi: “Lantas aku mengambil kain tersebut dan menjadikannya dua bantal yang diisi di dalamnya sabut. Nabi SAW melihatnya tetapi Baginda SAW tidak membantahku melakukan sedemikian.”
Riwayat Muslim (2107)
Tidak diambil daripada hadith ini bagi menyatakan hukumnya selain daripada makruh
tanzih
untuk memasang tabir pada dinding dengan kain yang bergambar. Selain itu, Imam al-Nawawi turut menyatakan, hadith ini tidak menunjukkan pengharaman memasang tirai kerana lafaz “Allah SWT tidak menyuruh kita melakukan sedemikian,” hanya menunjukkan ia tidak wajib ataupun tidak sunat, dan ia sama sekali tidak menunjukkan kepada haram.
Begitu juga hadith yang diriwayatkan oleh Imam Muslim daripada Aisyah R.Anha, beliau berkata:
كَانَ لَنَا سِتْرٌ فِيهِ تِمْثاَلُ طاَئِرٍ، وَكاَنَ الدَّاخِلُ إِذَا دَخَلَ إِسْتَقْبَلَهُ، فَقَالَ لِي رَسُولُ اللهِ صَلَّى اللهُ عَلَيْهِ وَسَلَّمَ: حَوِّلِي هَذَا، فَإِنِّي كُلَّمَا دَخَلْتُ فَرَأَيْتُهُ ذَكَرْتُ الدُّنْيَا
Maksudnya:
 “
Aku mempunyai kain tabir padanya terlukis gambar burung, dan setiap orang yang masuk rumahku akan melihatnya. Maka Rasulullah SAW berkata kepadaku: ‘Pindahkanlah (tabir) ini, kerana setiap kali aku masuk ke rumah dan melihatnya, aku akan teringat akan dunia.’
”
Riwayat Muslim (2107)
Rasulullah SAW tidak menyuruh Aisyah R.Anha memotongnya tetapi meminta ia dipindahkan dari tempat asalnya supaya Baginda SAW tidak melihatnya apabila masuk ke dalam rumah. Ini kerana adanya perasaan benci di dalam hati Baginda SAW untuk melihat benda yang boleh mengingatkan kepada dunia serta keindahannya.
Seperti yang diketahui, sesungguhnya Rasulullah SAW menunaikan solat sunat di rumahnya dan tirai-tirai yang bergambar kebiasaannya menjadi penghalang hati dan fikiran daripada khusyuk dan menetapkan diri bermunajat kepada Allah SWT. Imam al-Bukhari meriwayatkan daripada Anas R.A, katanya: Ada satu tabir milik Aisyah R.Anha yang beliau gunakan untuk menutupi satu sudut rumahnya. Maka Nabi SAW bersabda kepadanya:
أَمِيْطِيْهِ عَنِّي، فَإِنَّهُ لاَ تَزَالُ تَصَاوِيرُهُ تَعْرِضُ لِي فِي صَلاَتِي
Maksudnya:
 “
Jauhkanlah tabir ini daripadaku, kerana sesungguhnya gambar-gambar yang ada padanya sentiasa menggangguku dalam solatku.
”
Riwayat al-Bukhari (5959)
Berdasarkan hadith ini, jelaslah bahawa Rasulullah SAW membenarkan tabir bergambar burung diletakkan di dalam rumahnya, begitu juga kain bergambar sesuatu yang lain.
Selain daripada itu, perawi hadith mengenai bantal daripada Aisyah R.Anha, iaitu anak saudaranya yang bernama al-Qasim bin Muhammad bin Abu bakar, dan beliau membolehkan menyimpan gambar yang tidak memiliki bayang. Daripada Ibn Aun, katanya: “Aku pernah menziarahi al-Qasim yang tinggal di tempat paling tinggi di Makkah. Aku melihat di rumahnya ada sebuah pentas yang dihiasi dengan tabir-tabir yang bergambar memerang dan burung cenderawasih.
Al-Hafiz Ibn Hajar berkata: Kemungkinan al-Qasim berpegang dengan sabda Nabi SAW yang umum iaitu “kecuali garisan (gambar) pada pakaian,” seolah-olahnya beliau menyanggap bahawa apa yang diingkari oleh Nabi SAW ke atas Aisyah R.Anha adalah menggantungkan tirai yang terdapat padanya lukisan gambar dan menutupi dinding. Kefahaman ini dikuatkan pula oleh suatu riwayat daripada Nabi SAW yang mengatakan: “Sesungguhnya Allah SWT tidak menyuruh kita memakaikan pakaian pada batu dan tanah — yakni menutupnya.”
Al-Qasim bin Muhammad ialah salah seorang
al-Fuqaha’ al-Sab‘ah
 (ahli fiqh yang tujuh) di Madinah dan di antara ulama yang terbaik pada zamannya. Beliau juga merupakan perawi hadith tentang kisah bantal tersebut. Jika tidak kerana beliau memahami adanya kelonggaran (
rukhsah
), iaitu seperti yang ada di pentas itu, tentulah beliau tidak akan membolehkan untuk menggunakannya.
Akan tetapi di sana terdapat kemungkinan lain tentang hadith-hadith larangan melukis dan menyimpan gambar bahawa Rasulullah SAW memberatkan perkara ini (yakni mengambil sikap tegas) disebabkan hampirnya kaum Muslimin dengan zaman syirik dan penyembahan berhala serta memuliakan gambar-gambar dan patung. Apabila telah mantap dan teguh keimanannya di dalam hati dan fikiran, maka Rasulullah SAW memberi kelonggaran (
rukhsah
) pada gambar yang tidak berjisim, lukisan dan corak semata-mata. Kalau tidak, tentu sekali beliau tidak akan meredhai adanya tabir atau kain yang bergambar di dalam rumahnya, Begitu juga Baginda tidak akan mengecualikan gambar-gambar yang bercorak dan terlukis pada pakaian. Seumpama hukum lukisan pada pakaian ialah kertas, dinding dan sebagainya.
Selain daripada itu, Dr. Yusuf al-Qaradhawi juga menegaskan bahawa tiada seorang Muslim pun yang memberikan penentangannya terhadap pengharaman sesuatu gambar apabila objeknya bertentangan dengan akidah Islam atau berlawanan dengan syariat Islam dan peradaban. Umpamanya menggambarkan kaum wanita dalam keadaan berbogel atau hampir bogel dengan menampakkan bahagian-bahagian sensitif pada tubuh mereka, melukis atau menggambarkan mereka dengan gaya membangkitkan nafsu syahwat dan menimbulkan keinginan duniawi, sebagaimana kita dapat melihat perkara itu jelas berlaku dan sering dipaparkan di sesetengah majalah, akhbar-akhbar dan ditayangkan di panggung-panggung wayang. Semua perkara itu tidak syak lagi mengenai pengharamannya dan pengharaman gambar itu. Begitu juga perbuatan menyebar kepada orang lain, menyimpan dan meletakkannya di dalam rumah-rumah atau pejabat-pejabat dan kedai-kedai, menggantungnya pada dinding-dinding dan melihat gambar-gambar tersebut — semuanya adalah haram. (Lihat
al-Halal wa al-Haram fi al-Islam
, hlm. 104-113).
Kesimpulannya
Oleh itu, berdasarkan kepada kenyataan dan perbincangan di atas,
kami berpendapat bahawa diharuskan bagi seseorang untuk melukis gambar atau potret seseorang manusia yang lain tetapi dengan syarat lakaran atau lukisan itu pula bukanlah untuk disucikan atau diagung-agungkan mahupun bertujuan untuk menandingi ciptaan Allah SWT.
Hal ini kerana para ulama memahami ancaman dalam hadith tersebut bagi mereka yang melakar atau melukisnya bagi tujuan dipuja atau disembah atau dengan niat untuk menandingi ciptaan Allah SWT.
Selain itu juga,

apatah lagi, sehebat mana pun lakaran atau lukisan yang dihasilkan di atas paparan atau medium, ia tetap jauh sekali untuk disamakan dengan ciptaan Allah SWT, berbeza halnya jika ia dibentuk atau dijadikan dalam bentuk patung berjisim.
Sekalipun begitu, hukum harus tersebut adalah terikat selagi mana ia tidak mengandungi perkara-perkara yang dilarang atau diharamkan oleh syarak. Sekiranya tidak, keharusan ini boleh berubah menjadi haram. Misalnya, lukisan tersebut untuk menaikkan syahwat orang yang melihatnya melalui pendedahan aurat,
tabarruj
yang berlebihan dan seumpamanya, atau digunakan untuk perkara haram dan maksiat seperti mempromosi arak, pergaulan bebas dan seumpamanya. Firman Allah SWT:
وَتَعَاوَنُوا عَلَى الْبِرِّ وَالتَّقْوَى وَلَا تَعَاوَنُوا عَلَى الْإِثْمِ وَالْعُدْوَانِ وَاتَّقُوا اللَّهَ إِنَّ اللَّهَ شَدِيدُ الْعِقَابِ
Maksudnya:
“
Dan hendaklah kamu bertolong-tolongan untuk membuat kebajikan dan bertaqwa, dan janganlah kamu bertolong-tolongan pada melakukan dosa (maksiat) dan pencerobohan. Dan bertaqwalah kepada Allah, kerana sesungguhnya Allah Maha Berat azab seksa-Nya (bagi sesiapa yang melanggar perintah-Nya
).”
(Surah al-Ma’idah: 2)
Al-Baghawi menjelaskan ketika menafsirkan ayat di atas, lafaz “الْإِثْمُ” adalah merujuk kepada kekufuran, manakala lafaz “الْعُدْوَانُ” pula merujuk kepada kezaliman. Namun, ada juga dalam kalangan ulama yang berpendapat, lafaz “الْإِثْمُ” merujuk kepada perkara maksiat, manakala lafaz “الْعُدْوَانُ” pula merujuk kepada perkara bidaah. (Lihat
Tafsir al-Baghawi
, 2/9).
Ibn Kathir pula menyebutkan, Allah SWT melarang mereka daripada bersatu atas kebatilan, dan bertolong-tolongan atau bekerjasama atas perkara dosa dan perkara yang haram. Di samping itu, Ibn Jarir turut menyatakan, makna “الْإِثْمُ” di sini adalah meninggalkan suruhan Allah SWT. Manakala “الْعُدْوَانُ” pula adalah melebihi batas yang telah ditetapkan oleh Allah SWT dalam agama mereka dan juga melampaui batas (bersikap berlebih-lebihan) pada diri mereka sendiri mahupun pada orang lain dalam apa yang telah diwajibkan oleh Allah SWT ke atas mereka. (Lihat
Tafsir Ibn Kathir
, 2/13-14).
Malah ia bertepatan dengan kaedah yang menyebutkan:
كُلُّ مَا أَدَّى إِلَى الحَرَامِ فَهُوَ حَرَامٌ
Maksudnya:
 “
Setiap perkara yang membawa kepada perkara haram, hukumnya adalah haram.
”
Namun, kami juga mengambil kesempatan di sini menasihatkan, terutamanya mereka yang melukis sebagai pekerjaan utama, sebaik-baiknya jika dapat dilakukan, elakkanlah daripada melukis potret manusia sebagai mengambil jalan keluar daripada khilaf, ulama yang berpendapat ia adalah haram. Lukislah gambar pemandangan, abstrak dan seumpamanya daripada jenis yang tidak bernyawa (mempunyai ruh), atau jika tidak dapat juga lukislah potret dalam bentuk yang tidak sempurna seperti dalam bentuk kartun dan seumpamanya, yang jauh untuk dikatakan sebagai ciptaan yang sama dengan ciptaan Allah SWT.
Semoga Allah SWT memberikan kefahaman yang jelas kepada kita semua dalam beragama. Amin.
Wallahu a‘lam.
Bertarikh: 5 Julai 2023 bersamaan 16 Zulhijjah 1444 H


#2085: Rambut Gugur Ketika Larangan Korban

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Saya telah berniat untuk melakukan korban dan antara perkara yang dilarang adalah tidak boleh memotong kuku dan rambut. Persoalan saya, adakah saya dianggap telah melanggar larangan tersebut sekiranya rambut saya gugur semasa saya menyikatnya? Terima kasih.
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Kami mulakan dengan firman Allah SWT:
فَصَلِّ لِرَبِّكَ وَانْحَرْ
Maksudnya:
 “Maka dirikanlah sembahyang kerana Tuhanmu dan berkorbanlah (sebagai bersyukur).”
 Surah al-Kauthar (2)
Maksud ‘berkorbanlah’ di dalam ayat tersebut mengikut pendapat yang paling sahih ialah mengorbankan atau menyembelih binatang-binatang korban. Hal ini sepertimana yang disebut di dalam tafsir Imam Ibn Kathir: “
Yang benar bahawa yang dimaksudkan dengan al-Nahr adalah menyembelih korban, iaitu menyembelih unta dan sejenisnya
.” (Lihat
Tafsir al-Quran al-‘Azim
, 4/556)
Apabila memasuki bulan Zulhijjah (1 Zulhijjah), disunatkan bagi orang yang ingin melakukan korban untuk tidak memotong rambut di kepalanya, wajahnya, atau badannya, tidak memotong kukunya, sehinggalah dia selesai menyembelih korbannya. Hal ini  sebagaimana hadith daripada Ummu Salamah R.anha bahawa beliau mendengar Rasulullah SAW bersabda:
مَنْ كَانَ لَهُ ذِبْحٌ يَذْبَحُهُ فَإِذَا أُهِلَّ هِلَالُ ذِي الْحِجَّةِ، فَلَا يَأْخُذَنَّ مِنْ شَعْرِهِ، وَلَا مِنْ أَظْفَارِهِ شَيْئًا حَتَّى يُضَحِّيَ
Maksudnya:

Barangsiapa yang mempunyai binatang korban untuk disembelih, maka apabila terlihatnya anak bulan Zulhijjah, janganlah dia mengambil satu apa pun (yakni memotong) daripada rambutnya, mahupun daripada kukunya sehingga dia selesai berkorban.
Riwayat Muslim (1977)
Berbalik kepada soalan di atas,
kami nyatakan perbuatan saudari menyikat rambut sehingga terdapat rambut yang gugur, tidak dikira melanggar larangan tersebut.
 Hal ini kerana ia perbuatan yang tidak disengajakan dan bukan dianggap sebagai memotong, maka ianya dimaafkan.
Semoga Allah SWT memberikan kepada kita kekuatan untuk beribadah kepada-Nya di samping kefahaman yang jelas dalam beragama. Ameen.
Wallahu a‘lam.
Bertarikh: 5 Julai 2023 bersamaan 16 Zulhijjah 1444 H


#2086: Perkaitan antara Nama dan Keperibadian

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Benarkah nama dapat memberi kesan kepada peribadi seseorang? Ini kerana, saya pernah dengar bahawa, kita perlu beri nama anak yang baik-baik, dan jika nama itu bawa maksud tak baik, seeloknya kita tukar. Mohon penjelasan.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan sebuah hadith daripada Ibn al-Musayyib, daripada bapanya, katanya:
أَنَّ أَبَاهُ جَاءَ إِلَى النَّبِيِّ صَلَّى اللهُ عَلَيْهِ وَسَلَّمَ فَقَالَ: «مَا اسْمُكَ» قَالَ: حَزْنٌ، قَالَ: «أَنْتَ سَهْلٌ» قَالَ: لاَ أُغَيِّرُ اسْمًا سَمَّانِيهِ أَبِي قَالَ ابْنُ المُسَيِّبِ: «فَمَا زَالَتِ الحُزُونَةُ فِينَا بَعْدُ»
Maksudnya:

Bahawa  bapanya (yakni datuk kepada Sa‘id bin al-Musayyib) datang kepada Nabi SAW, lalu Baginda berkata: “Siapa namamu?” Dia menjawab: “Hazn.” Baginda bersabda: “Engkau Sahl (senang).” Dia berkata: “Aku tidak akan mengubah nama yang telah diberikan ayahku.” Ibn al-Musayyib berkata: “Maka kekasaran terus berlaku pada diri kami selepas itu.”
 Riwayat al-Bukhari (6190)
Dalam menjelaskan hadith ini, al-Qastalani berkata: Kata Ibn al-Musayyib, ‘فَمَا زَالَتْ فِينَا الْحُزُونَة’ (Maka kekasaran terus berlangsung pada kami), yakni kesukaran. (Lihat
Irsyad al-Sari
, 9/111).
Al-‘Aini pula menukilkan bahawa Ibn al-Tin menyebutkan, makna perkataan Ibn al-Musayyib, ‘فَمَا زَالَتْ فِينَا الْحُزُونَة’ (Maka kekasaran terus berlangsung pada kami), yakni tidak adanya kemudahan pada apa yang mereka inginkan. (Lihat
‘Umdah al-Qari
, 22/208; Lihat
Fath al-Bari
, 17/391).
Begitu juga, Syeikh Syams al-Haq al-‘Azim Abadi turut menjelaskan bahawa lafaz ‘حزونة’ di sini bermaksud kekasaran dalam akhlak dan peribadi, sepertimana disebut oleh al-Suyuti.  (Lihat
‘Aun al-Ma‘bud
, 13/203).
Al-Hafiz Ibn Hajar menukilkan daripada Ibn Battal, katanya: “Di sini terdapat keterangan bahawa perintah memperelokkan nama dan mengubah kepada yang lebih baik tidaklah wajib.”
Turut dinukilkan daripada al-Dawudi, katanya: “Maksudnya adalah kekasaran dalam akhlak mereka.” Ulama selainnya pula menyebutkan, dia mengisyaratkan sikap kasar yang terus ada dalam akhlak mereka. Para ahli nasab menyebut bahawa pada anaknya terdapat akhlak yang kurang elok dan hal ini sangat dikenali dan hampir-hampir tidak pernah hilang daripada mereka.  (Lihat
Fath al-Bari
, 17/391).
Justeru, berdasarkan hal ini, dapat difahami bahawa terdapat perkaitan antara nama yang diberi dengan peribadi seseorang.
Sebahagian para ulama menjelaskan bahawa terdapat kaitan yang ketara di antara nama dengan seseorang yang dinamakan dengan nama tersebut.
Antaranya adalah sebagaimana yang disebutkan oleh Ibn al-Qayyim dengan katanya: “Secara kesimpulannya, akhlak serta perbuatan-perbuatan yang buruk itu ada hubungkaitnya dengan nama. Demikianlah nama-nama yang baik akan mendorong kepada akhlak dan perbuatan yang baik. Dan tidaklah Rasulullah SAW itu dinamakan dengan Muhammad melainkan kerana banyaknya ciri-ciri dan sifat terpuji pada diri Baginda SAW. Dan sesungguhnya pemilik nama yang baik kadangkala malu dengan namanya, dan kadangkala disebabkan namanya itulah yang mendorong seseorang melakukan perbuatan yang sesuai dengan namanya serta meninggalkan apa yang bercanggahan dengannya.” (Lihat
 Tuhfah al-Maudud
, hlm. 250).
Disebabkan perkaitan inilah para ulama membahaskan hukum menukar nama, perinciannya dibahaskan oleh Ibn al-Qayyim dalam fasal ketiga dalam kitab beliau
Tufhah al-Maudud
 ketika membahaskan galakan menukar nama kepada nama yang lain disebabkan maslahah. (Lihat
Tuhfah al-Maudud
, hlm. 129).
Antara dalil yang menunjukkan kepada galakan menukar nama yang kurang elok ialah hadith riwayat Abu Hurairah R.A, katanya:
أَنَّ زَيْنَبَ، كَانَ اسْمُهَا بَرَّةَ، فَقِيلَ تُزَكِّي نَفْسَهَا. فَسَمَّاهَا رَسُولُ اللَّهِ صلى الله عليه وسلم زَيْنَبَ
Maksudnya:
“
Bahawanya pada asalnya nama Zainab ialah Barrah, maka dikatakan kepadanya ‘engkau memuji diri sendiri’ maka Rasulullah SAW pun menukarkan namanya kepada Zainab.
”
Riwayat al-Bukhari (6192)
Begitu juga hadith daripada Ibn al-Musayyib, di mana Nabi SAW telah menyarankan untuk menukar nama datuknya daripada Hazan kepada Sahl, sepertimana dalam hadith yang telah disebutkan di atas.
Berdasarkan hadith-hadith di atas dan juga hadith-hadith lain yang terkait sekitar pemberian nama ini, para ulama telah mencapai kepada beberapa rumusan, antaranya:
Kita dituntut untuk menukarkan nama seseorang kerana kejelekannya dan keburukannya. (Lihat
Tuhfah al-Maudud,
 hlm. 133)
Sebagai contoh seperti nama ‘Abd Kaabah, kerana nama tersebut terdapat unsur syirik padanya. Begitu juga kita digalakkan untuk menukarkan nama kerana maslahah tertentu walaupun nama itu baik pada asalnya. Seperti nama Barrah dan Kharunnisa’. Ini kerana Barrah bermaksud yang banyak membuat baik manakala Khairunnisa’ bermaksud sebaik-baik wanita.
Kita dituntut untuk mengelakkan nama yang boleh membawa kepada mempercayai sial. Contohnya seperti nama
hazan
yang bermaksud kesedihan, nama sebegini boleh membawa kepada mempercai bahawa segala musibah yang ditimpa insan yang bernama hazan ini ialah kerana namanya yang membawa kepada kesedihan. (Lihat
Syarh Muntaha al-Iradat
, 1/615).
Atas dasar ini Imam al-Nawawi memakruhkan untuk menamakan anak dengan nama yang jelek dan nama yang terdapat padanya unsur kecelakaan. (Lihat
al-Majmu‘ Syarh al-Muhazzab
, 8/417).
Memberi Nama Dengan Sikap Tafa‘ul (Berharap ke Arah Kebaikan)
Syeikh Abdullah Nasih Ulwan menyebutkan, sudah menjadi tanggungjawab ibu bapa melaksanakan cara yang paling betul dari hal memberi nama kepada anak-anak mereka supaya mengelakkan nama-nama yang menjejaskan kedudukan mereka, atau menghinakan kemuliaan mereka atau menghancurkan peribadi serta perasaan mereka.
Para ibu bapa juga perlu mencontohi Nabi SAW dalam memberi panggilan kepada anak-anak mereka semenjak mereka kecil lagi. Gunakanlah panggilan-panggilan yang mereka (kanak-kanak itu) sukai supaya mereka merasai peribadi dan jiwa mereka disuburkan dengan perasaan kasih sayang serta kemuliaan.
Mereka dibiasakan dengan peradaban yang tinggi dan mulia dalam hubungan mereka dengan orang sekeliling serta bermesra-mesra dengan kawan-kawan.
Sewajarnya kita berpegang teguh dengan asas-asas pendidikan yang mulia ini dan mengikut jejak langkah prinsip-prinsip metodologi Islam yang agung. Hal ini, jika kita ingin mengembalikan kepada diri kita serta umat kita, keagungan yang terputus dan kedudukan yang besar. Ini semua tidaklah menjadi susah untuk dicapai di sisi Allah SWT jika kita bersifat ikhlas, berpegang teguh dalam melaksanakan Islam sebagai syariat, pendidikan dan metodologi.(Lihat
Tarbiyah al-Aulad fi al-Islam,
 1/84-86).
Begitu juga dalam hal melaqabkan anak. Syeikh Abdullah Nasih Ulwan dalam
Tarbiyah al-Aulad
 menyebut, antara prinsip pendidikan yang diadakan oleh Islam bagi mendidik anak ialah memanggil anak yang baru dilahirkan itu dengan Abu Fulan (bapa si fulan). Panggilan itu mempunyai kesan-kesan yang baik terhadap jiwa kanak-kanak itu dan juga faedah pendidikan yang amat besar sebagaimana berikut:

Menyemai perasaan mulia dan hormat dalam jiwa anak itu. Contohnya seperti kata penyair Arab yang bermaksud: Saya memberikan nama anak dengan panggilan yang baik bagi memuliakannya dan saya tidak memberikan gelaran buruk kerana gelaran itu ialah sesuatu yang tidak baik.

Mendewasakan keperibadian terhadap masyarakat kerana kanak-kanak akan berasa bahawa ia telah sampai ke tahap dan umur yang sudah besar serta patut dihormati.

Bermesra dan berlemah lembut dengannya, serta menggembirakannya dengan memanggilnya dengan panggilan yang disukai.

Membiasakannya dengan beradab dalam percakapan dengan yang lebih tua daripadanya dan juga yang sebaya dengannya.
Memandangkan faedah-faedah yang besar serta anggapan-anggapan yang begitu baik, Rasulullah SAW mengamalkan cara memanggil kanak-kanak dengan panggilan Abu Fulan (bapa si fulan) bagi dijadikan satu ajaran serta tunjuk ajar kepada pendidik, supaya mereka mencontohi Rasulullah SAW dan mengikutnya dalam memanggil kanak-kanak dengan Abu Fulan.
Suka dinyatakan menjadi kewajipan bagi setiap pendidik untuk mengelakkan nama-nama yang membawa makna pura-pura cinta seperti Hayam, Haifa, Nehad, Sawsan, Mayadah, Nariman, Ghada, Ahlam dan yang seumpama dengannya.
Kenapa? Hal ini bertujuan supaya umat Islam boleh dikenali dengan identitinya yang tersendiri serta sifat-sifat yang khusus. Ini kerana nama-nama seperti ini menjadi tanda kehilangan identitinya serta kejatuhan kepada kehormatannya dan juga kehancuran kepada semangatnya. Apabila umat Islam sampai ke tahap kehancuran serta kejatuhan ini, pasti ia akan berpecah belah dan menjadi mudah bagi musuh menceroboh merampas buminya dan menjadikan penghuninya yang mulia amat hina sebagaimana keadaan kita sekarang. (Lihat
Tarbiyah al-Aulad fi al-Islam,
 1/87-88).
Semoga Allah SWT mengurniakan kepada kita zuriat yang soleh dan solehah. Kami akhiri dengan doa:
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya:
“Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa.”
Surah al-Furqan (74)
Bertarikh: 5 Julai 2023 bersamaan 16 Zulhijjah 1444 H


#2087: Mendengar Lagu Berunsur Syirik dan Lucah

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t Dato’ Seri. Saya ada persoalan, adakah jatuh murtad mendengar lagu
Mary on A Cross
?

Jawapan:
Waalaikumussalam w.b.t
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga hari kiamat.
Kami mulakan terlebih dahulu dengan menyebutkan pandangan ulama’ mengenai hukum mendengar lagu. Secara ringkasnya, terdapat 2 pandangan dalam isu ini:
1) Pandangan yang Mengharamkan
Ini merupakan pandangan Imam Malik, Syeikh al-Islam Ibn Taimiyyah, ulama’ al-Syafi‘iyyah dan ramai lagi.
Mereka berhujjah dengan firman Allah SWT:
وَمِنَ النَّاسِ مَن يَشْتَرِي لَهْوَ الْحَدِيثِ لِيُضِلَّ عَن سَبِيلِ اللَّهِ بِغَيْرِ عِلْمٍ وَيَتَّخِذَهَا هُزُوًا ۚ أُولَٰئِكَ لَهُمْ عَذَابٌ مُّهِينٌ
Maksudnya: “
Dan ada di antara manusia: orang yang memilih serta membelanjakan hartanya kepada cerita-cerita dan perkara-perkara hiburan yang melalaikan; yang berakibat menyesatkan (dirinya dan orang ramai) dari ugama Allah dengan tidak berdasarkan sebarang pengetahuan; dan ada pula orang yang menjadikan agama Allah itu sebagai ejek-ejekan; merekalah orang-orang yang akan beroleh azab yang menghinakan.”
(Surah Luqman: 6)
Imam Ibn Kathir mengatakan di dalam tafsirnya, Allah SWT menceritakan di dalam surah al-Zumar ayat 23 perihal orang-orang yang bahagia, iaitu mereka yang diberi petunjuk dengan al-Quran dan mendapat manfaat apabila mendengarnya. Kemudian Allah SWT menyebut pula perihal orang-orang yang malang, iaitu mereka yang enggan mengambil manfaat dengan mendengar bacaan al-Quran, akan tetapi mendengar tiupan seruling dan nyanyian berserta alat lagu, seperti tafsiran Ibn Mas‘ud bagi surah Luqman ayat 6 katanya: “Demi Allah yang dimaksudkan adalah lagu.” (Lihat
Tafsir al-Quran al-‘Azim
, 6/295)
Diriwayatkan juga daripada Abu Malik al-Asy‘ariy R.A bahawa Rasulullah SAW bersabda:
لَيَكونَنَّ مِن أُمَّتي أقْوامٌ، يَسْتَحِلُّونَ الحِرَ والحَرِيرَ، والخَمْرَ والمَعازِفَ
Maksudnya:
“Akan ada di antara umatku, satu  kaum yang menghalalkan zina, sutera (untuk lelaki), arak dan alat musik.”
Riwayat al-Bukhari (5590)
Dan di dalam riwayat lain daripada Abu Malik al-Asy‘ariy R.A bahawa Rasulullah SAW bersabda:
لَيَشْرَبَنَّ نَاسٌ مِنْ أُمَّتِي الْخَمْرَ يُسَمُّونَهَا بِغَيْرِ اسْمِهَا يُعْزَفُ عَلَى رُءُوسِهِمْ بِالْمَعَازِفِ وَالْمُغَنِّيَاتِ يَخْسِفُ اللَّهُ بِهِمُ الأَرْضَ وَيَجْعَلُ مِنْهُمُ الْقِرَدَةَ وَالْخَنَازِيرَ
Maksudnya:
“Manusia daripada kalangan umatku akan meminum arak dan menamakannya dengan nama selain arak, alat muzik akan dimainkan untuk mereka dan penyanyi wanita menyanyi untuk mereka. Allah SWT akan menjadikan bumi menelan mereka dan menukar mereka menjadi monyet dan babi.”
Riwayat Abu Dawud (3688), Ahmad (22900) Ibn Majah (4020)
2) Pandangan yang Membolehkan
Ini merupakan pandangan Ibn Hazm, beliau mengambil hadith Nabi SAW berkenaan niat untuk menentukan hukum halal dan haram amalan seseorang:
إِنَّمَا الأَعْمَالُ بِالنِّيَّاتِ، وَإِنَّمَا لِكُلِّ امْرِئٍ مَا نَوَى
Maksudnya
:
Sesungguhnya semua perbuatan itu harus disertai dengan niat dan tiap-tiap orang akan dinilai menurut niatnya.
Riwayat al-Bukhari (1)
Jadi barangsiapa mendengar nyanyian dengan niat untuk bermaksiat kepada Allah SWT, maka jelas dia adalah fasiq, dan ini termasuk semua perkara selain nyanyian. Begitu juga barangsiapa berniat untuk menghiburkan hati supaya dia mampu berbakti kepada Allah SWT dan lebih bersemangat dalam berbuat kebajikan, maka dia adalah orang yang taat dan berbuat baik dan perbuatannya pun termasuk perbuatan yang benar. Dan barangsiapa tidak berniat untuk taat kepada Allah dan tidak juga untuk bermaksiat, maka perbuatannya itu dianggap
laghwun
 sahaja yang diharuskan. (Lihat
al-Muhalla bi al-Athar
, 7/567)
Syeikh Sulaiman al-Jamal pula menyatakan bahawa nyanyian tanpa alat muzik adalah makruh, meskipun nyanyian itu dinyanyikan oleh ajnabi atau golongan
amrad
 (remaja lelaki yang kurang sifat kelakian). Namun jika dikhuatiri timbulnya fitnah atau melibatkan pandangan mata yang diharamkan, maka nyanyian tersebut menjadi haram. Adapun nyanyian ibu untuk menenangkan anaknya atau untuk melajukan pergerakan unta yang ditunggang seperti amalan orang Arab, maka tiada keraguan akan keharusannya.
Beliau memetik pandangan Imam al-Ghazali yang menyatakan, setiap nyanyian bergantung kepada niat. Jika bertujuan maksiat dihukumkan maksiat (haram), dan jika tidak berniat apa-apa, maka ia dikira sebagai
al-lahwu
 yang dimaafkan. Manakala nyanyian yang disertai alat muzik, maka ia dikira haram. (Lihat
Hasyiyah Jamal ‘ala Syarh Minhaj al-Tullab
, 5/380)
Imam al-Ghazali juga hanya mengharamkan dua alat muzik yang menjadi syi’ar kepada peminum arak, iaitu
al
–
awtar
 (sejenis alat muzik bertali) dan
al-mizmar
 (sejenis seruling), maka ianya haram. (Lihat
Ihya’ Ulum al-Din
, 2/272)
Antara hujjah mereka yang membolehkan mendengar lagu adalah hadith daripada ‘Aisyah R.Anha, dia berkata:
أَنَّهَا زَفَّتِ امْرَأَةً إِلَى رَجُلٍ مِنَ الأَنْصَارِ فَقَالَ نَبِيُّ اللَّهِ ﷺ: يَا عَائِشَةُ مَا كَانَ مَعَكُمْ لَهْوٌ؟ فَإِنَّ الأَنْصَارَ يُعْجِبُهُمُ اللَّهْوُ
Maksudnya
:
“‘Aisyah R.Anha mempersiapkan seorang wanita untuk dinikahi seorang lelaki. Rasulullah SAW pun bersabda: “Wahai ‘Aisyah, tidak adakah sebarang hiburan dalam majlis perkahwinan ini? Sesungguhnya kaum Ansar amat menyukai hiburan.”
Riwayat al-Bukhari (5162)
Diriwayatkan juga hadith daripada Anas bin Malik R.A katanya:
أَنَّ النَّبِيَّ ﷺ مَرَّ بِبَعْضِ الْمَدِينَةِ فَإِذَا هُوَ بِجَوَارٍ يَضْرِبْنَ بِدُفِّهِنَّ وَيَتَغَنَّيْنَ وَيَقُلْنَ نَحْنُ جَوَارٍ مِنْ بَنِي النَّجَّارِ يَا حَبَّذَا مُحَمَّدٌ مِنْ جَارِ . فَقَالَ النَّبِيُّ ـ صلى الله عليه وسلم ـ  “ يَعْلَمُ اللَّهُ إِنِّي لأُحِبُّكُنَّ
Maksudnya
:
Sesungguhnya Nabi SAW berjalan di sekitar Madinah al-Munawwarah, dan Baginda SAW melihat beberapa orang gadis memukul gendang sambil menyanyi: Kami gadis dari Bani Najjjar, betapa bertuahnya memiliki jiran seperti Muhammad. Nabi SAW pun bersabda: Allah SWT Mengetahui betapa aku sangat mencintai kalian.
Riwayat Ibn Majah (1899)
Diriwayatkan juga daripada ‘Aisyah R.Anha, beliau menceritakan bahawa Abu Bakar R.A datang melawatnya pada suatu hari Raya Aidilfitri atau Aidiladha, dan Rasulullah SAW ketika itu turut ada bersama. Ketika itu, terdapat 2 orang penyanyi wanita Ansar bersama ‘Aisyah wanita yang sedang menyanyikan lagu kaum Ansar tentang hari Bu’ath. Maka Abu Bakar pun berkata: “seruling syaitan”, sebanyak dua kali. Lalu Rasulullah SAW bersabda:
دَعْهُمَا يَا أَبَا بَكْرٍ، إِنَّ لِكُلِّ قَوْمٍ عِيدًا، وَإِنَّ عِيدَنَا هَذَا الْيَوْمُ
Maksudnya:
 “Biarkan mereka berdua wahai Abu Bakar, sesungguhnya bagi setiap kaum ada hari perayaan, dan hari ini merupakan hari raya bagi kita.”
Riwayat al-Bukhari (3931) dan Muslim (892)
Ini juga merupakan pandangan dikeluarkan oleh beberapa ulama’ kontemporari dan institusi fatwa. Antaranya Fatwa Dar al-Iftaa’ Misriyyah[1], Syeikh Dr. Yusof al-Qaradhawi, Syeikh Ali Jum‘ah, Syeikh Mahmud Syaltut, Syeikh Yusuf bin Abdullah al-Juda‘i, dan lain-lain.
Berdasarkan kajian terhadap hujjah dan fatwa-fatwa yang disebutkan,
Muzakarah Jawatankuasa Fatwa Majlis Kebangsaan Bagi Hal Ehwal Ugama Islam Malaysia
 kali ke-2 pada 12-13 Mei 1981 telah mengeluarkan fatwa berkenaan lagu dengan beberapa syarat yang perlu diteliti:
Nyanyian yang senikatanya baik, tidak lucah, tidak biadap dan tidak mendorong kepada maksiat, tidak bercampur gaul antara lelaki dengan perempuan dan tidak membawa kepada fitnah adalah
harus
.
Jika nyanyian senikatanya tidak baik, lucah, biadap, mendorong kepada maksiat, bercampur gaul lelaki dengan perempuan dan membawa kepada fitnah maka nyanyian itu adalah
haram
.
Menyanyi untuk menimbulkan semangat jihad adalah harus.
Memahami kandungan lagu tersebut terlebih dahulu adalah penting bagi memastikan tiada sebarang unsur lucah, khurafat, syirik, megarut dan tidak ada akhlak. Sekiranya terdapat unsur-unsur yang disebutkan, maka hukumnya adalah haram.
Selepas kami memerhatikan lirik lagu
Mary on A Cross
, kami mengatakan bahawa haram hukumnya mendengar lagu tersebut atas sebab-sebab yang berikut:
Lagu ini mempunyai unsur syirik yang banyak mengulang-ulang pengagungan terhadap Maryam A.S, ibu kepada Nabi Isa A.S. Sebagai contoh:
Holy Mary.
Ia juga terdapat unsur biadap dan syirik terhadap Maryam A.S, sedangkan Allah SWT telah memuliakan beliau di dalam al-Quran. Sebagai contoh:
Mary on a cross
.
Lagu ini juga mengandungi unsur lucah yang secara jelas memaksudkan hubungan seksual. Sebagai contoh:
If you choose to run away with me, I will tickle you internally
.
Lagu sebegini juga tidaklah menambahkan keimanan seseorang atau semangatnya untuk menegakkan agama Allah SWT. Ia hanyalah sebuah lagu yang melalaikan dan tidak memberikan sebarang faedah kepada pendengar, bahkan mendorongnya ke arah kemaksiatan yang telah jelas pengharamannya oleh syara‘.
Berkenaan isu sama ada jatuh murtad atau tidak jika mendengar lagu ini, jika orang yang mendengar hanya sekadar suka-suka tanpa beriman dengan lirik-lirik yang berunsur syirik itu, maka tidak jatuh murtad.
Akan tetapi, sekiranya dia mengimani setiap lirik berunsur syirik yang dinyanyikan di dalam lagu, kami khuatiri akan gugur iman seseorang itu dan mengakibatkannya terkeluar daripada agama Islam.
Kami nasihatkan agar berhati-hati apabila melakukan sesuatu yang boleh menjejaskan iman kita atau mendorong ke arah kekufuran. Ingatlah bahawa seseorang itu boleh jatuh murtad apabila berbuat syirik, dan syirik merupakan dosa yang tidak diampunkan oleh Allah SWT. Ini berdasarkan firman-Nya:
إِنَّ اللَّهَ لَا يَغْفِرُ أَن يُشْرَكَ بِهِ وَيَغْفِرُ مَا دُونَ ذَٰلِكَ لِمَن يَشَاءُ ۚ وَمَن يُشْرِكْ بِاللَّهِ فَقَدْ ضَلَّ ضَلَالًا بَعِيدًا
Maksudnya:
“Sesungguhnya Allah tidak akan mengampunkan dosa orang yang mempersekutukanNya dengan sesuatu (apa jua), dan akan mengampunkan yang lain daripada kesalahan (syirik) itu bagi sesiapa yang dikehendakiNya (menurut peraturan hukum-hukumNya); dan sesiapa yang mempersekutukan Allah dengan sesuatu (apa jua), maka sesungguhnya ia telah sesat dengan kesesatan yang amat jauh.”
(Surah al-Nisa’: 116)
Wallahu a‘lam
[1]
 Lihat

http://www.dar-alifta.org/ar/ViewFatwa.aspx?ID=11420
. Diakses pada 28 Jun 2023.
Bertarikh: 5 Julai 2023 bersamaan 16 Zulhijjah 1444 H


#2088: Makan Telur Kaviar

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Bolehkah ustaz terangkan sikit berkenaan hukum makan telur kaviar? Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan mengekumakan terlebih dahulu takrif kaviar. Menurut
Kamus Dewan Edisi Keempat
, kaviar ialah telur sejenis ikan yang diasinkan dan dimakan sebagai hidangan istimewa dan mewah.
[1]
 Kaviar ialah
roe
 atau telur ikan daripada keluarga sturgeon. Ia dianggap sebagai makanan istimewa, sering dimakan mentah sebagai pembuka selera, dengan beberapa jenis kaviar yang mempunyai harga yang tinggi. Menurut sejarah, jenis kaviar yang paling berharga berasal daripada ikan-ikan dari Caspian dan Laut Hitam, tetapi disebabkan penangkapan yang berlebihan, kaviar kini dihasilkan di seluruh dunia.
Ikan betina bertelur untuk membiak; jadi mereka semua mempunyai
roe
. Walau bagaimanapun, tidak semua telur ikan sesuai untuk dimakan manusia dan hanya telur sturgeon dianggap kaviar. Sturgeon ialah ikan anadromous air masin (bermaksud ia bergerak dari air masin ke air tawar untuk bertelur). Mereka berasal dari Laut Hitam dan Kaspia di antara Eropah dan Asia serta Pasifik Barat Laut dan pantai Atlantik selatan Amerika Syarikat. Sturgeon boleh membesar sehingga lebih 3,000 paun tetapi biasanya purata beratnya ialah kira-kira 60 paun.
Jenis telur ikan popular lain seperti salmon, trout dan ikan terbang sangat digemari dan popular untuk diletak di atas gulungan sushi, roti bakar dan banyak lagi. Walau bagaimanapun, mereka tidak dianggap kaviar. Beberapa jenis telur ikan mempunyai rasa dan ciri tekstur yang serupa dengan kaviar dan boleh digunakan sebagai pengganti.
Kaviar yang paling berharga berasal dari jenis sturgeon beluga dan osetra. Kaviar Beluga adalah antara yang terbesar, paling jarang, dan paling mahal daripada semua kaviar. Ia biasanya tidak ditemui di Amerika Syarikat disebabkan oleh penangkapan ikan yang berlebihan dan peraturan kerajaan, tetapi kaluga ialah varieti yang boleh didapati di sebahagian negeri dengan rasa dan tekstur unik yang hampir sama dengan mentega. Osetra mempunyai rasa yang lebih pedas, masin, segar, manakala sevruga mempunyai rasa yang kuat dan pecah di dalam mulut anda. Sterlet adalah hampir serupa dengan sevruga dan sering disalahlabelkan seperti itu. Hackleback berasal dari ikan sturgeon di Sungai Mississippi dan mempunyai rasa yang lembut dan pedas. Sebilangan jenis kaviar lain wujud dengan rasa, tekstur dan warna yang berbeza.
Selain jenis ikan, kaviar digredkan berdasarkan saiz, tekstur, dan rasa telur. Terdapat dua gred utama kaviar:
Gred 1: Telur yang kukuh dan besar yang utuh (lebih mahal).
Gred 2: Telur yang kurang halus dan kurang sempurna (lebih murah).
Kaviar Beluga juga dinilai mengikut warna. 000 ialah kelabu terang atau perak, 00 ialah kelabu sederhana, dan 0 ialah kelabu. Warna yang lebih cerah lebih mahal tetapi tidak menjejaskan rasa. Warna kaviar yang paling jarang adalah kaviar emas. Ia adalah warna kuning pucat yang dipercayai hanya terdapat dalam satu dalam 1,000 osetra sturgeon.
Kaviar boleh tidak dipasteur atau dipasteur. Tanpa proses pempasteuran, ia meningkatkan risiko penyakit bawaan makanan dan mengurangkan jangka hayat, tetapi kaviar yang benar-benar segar dan mentah sangat mahal kerana rasa dan teksturnya yang unggul.
[2]
Malah, kini ikan sturgeon telah berjaya diternak secara terbuka di bumi tropika, Malaysia, sekaligus menjadikan Malaysia pengeluar kaviar tropika pertama dunia.
[3]
Hukum makan telur kaviar
Pada asasnya, hukum asal bagi makanan dan minuman adalah halal melainkan terdapatnya dalil yang menyatakan hal sebaliknya. (Lihat
Raudhah al-Talibin
, 3/271;
al-Raudh al-Murbi‘ Syarh Zad al-Mustaqni‘
, hlm. 685). Hal ini berdasarkan firman Allah SWT:
هُوَ الَّذِي خَلَقَ لَكُم مَّا فِي الْأَرْضِ جَمِيعًا
Maksudnya:
 “
Dia lah (Allah) yang menjadikan untuk kamu segala yang ada di bumi.
”
(Surah al-Baqarah: 29)
Ayat di atas merangkumi segala sesuatu yang ada di atas muka bumi ini yang terdiri daripada haiwan-haiwan, tumbuh-tumbuhan, pakaian dan sebagainya. (Lihat
Fatawa Nur ‘ala al-Darb
, 20/2). Justeru, diharuskan untuk memakan semua makanan yang suci lagi bersih, bukannya makanan yang bernajis mahupun
mutanajjis
 (terkena najis), dan yang tidak ada kemudaratan padanya seperti racun dan seumpamanya. Oleh itu, termasuklah yang diharuskan untuk makan itu adalah kasturi — kerana ia adalah suci dan tidak memudaratkan —dan seumpamanya seperti biji-bijian, buah-buahan dan lain-lain yang terdiri daripada benda-benda yang suci. (Lihat
al-Raudh al-Murbi‘ Syarh Zad al-Mustaqni‘
, hlm. 685).
Tambahan lagi, k
enyataan ini disokong dengan kaedah fiqh yang dipersetujui para ulama:
الأَصْلُ فِي الأَطْعِمَةِ الْحِلُّ، وَلاَ يُصَارُ إِلَى التَّحْرِيمِ إِلاَّ لِدَلِيلٍ خَاصٍّ
Maksudnya:
 “
Hukum asal bagi makanan adalah halal dan hukumnya tidak berubah kepada haram melainkan terdapat dalil khusus
.” (Lihat
al-Mausu‘ah al-Fiqhiyyah al-Kuwaitiyyah
, 5/124-125).
Berbalik kepada soalan yang diajukan, sebagaimana yang kita ketahui, kaviar ialah telur sejenis ikan dari keluarga sturgeon.
[4]
  Secara umumnya, semua hidupan air adalah halal dimakan sama ada yang menyerupai bentuk kebiasaan ikan atau tidak menyerupai bentuk kebiasaan ikan, selagi mana tiada dalil lain yang menunjukkan sebaliknya. Hal ini kerana perkataan
al-Samak
 “السَّمَك” — sebagaimana yang terdapat dalam hadith — merujuk kepada semua hidupan air. (Lihat
al-Majmu‘ Syarh al-Muhazzab
, 9/33-34; Lihat
al-Mu‘tamad fi al-Fiqh al-Syafi‘i
, 2/547-548). Ia termasuk sebagaimana firman Allah SWT:
أُحِلَّ لَكُمْ صَيْدُ الْبَحْرِ وَطَعَامُهُ
Maksudnya:
 “
Dihalalkan bagi kamu binatang buruan laut, dan makanan yang didapati dari laut.
”
(Surah al-Ma’idah: 96)
Begitu juga, terdapat riwayat daripada Abu Hurairah R.A, bahawa Rasulullah SAW bersabda:
هُوَ الطَّهُورُ مَاؤُهُ، الحِلُّ مَيْتَتُهُ
Maksudnya:
 “
Air laut itu suci lagi menyucikan dan halal bangkainya.
”
Riwayat Abu Daud (83); al-Tirmizi (69) dan al-Nasa’i (59)
Justeru, jika ikan termasuklah sturgeon halal bangkainya, maka kita diharuskan untuk mengambil manfaat dengan seluruh bahagian-bahagian anggotanya seperti dagingnya, kulitnya, ekornya, matanya dan lain-lain, termasuklah telurnya selagi mana ia bukan najis dan tidak memudaratkan. Begitu juga mengenai hadith yang menceritakan mengenai kehalalan ikan paus dan tidak dinyatakan terdapatnya apa-apa bahagian yang dikecualikan untuk dimakan.
[5]
 Perkara ini bertepatan dengan kaedah:
التَّابِعُ تَابِعٌ
Maksudnya:
 “
(Hukum bagi) yang mengikut itu mengikut (hukum bagi yang asal).
” (Lihat
al-Asybah wa al-Naza’ir
 oleh al-Suyuti, 1/117).
Begitu juga dengan kaedah:
الْفَرْعُ يَتْبَعُ الْأَصْلَ
Maksudnya:
 “
Anak atau cabang mengikut hukum ibu atau asalnya
.”
Dalam erti kata lain, telur adalah cabang atau sebahagian daripada ikan — yang halal bangkainya. Justeru, hukum yang sama turut terpakai ke atas bahagian tersebut — yakni halal dimakan.
Selain daripada itu, berkenaan hukum telur itu sendiri, Imam al-Nawawi ada menyebutkan bahawa telur daripada haiwan yang halal dimakan dagingnya adalah suci secara ijmak. Manakala telur daripada haiwan yang tidak halal dimakan dagingnya pula, padanya terdapat dua pendapat. Pendapat yang kuat dalam hal ini adalah ia dikira suci. (Lihat
al-Majmu‘ Syarh al-Muhazzab,
 2/555). Begitu juga al-Khatib al-Syirbini menjelaskan lagi dengan mengatakan bahawa terdapat khilaf dalam kalangan ulama berkenaan kehalalan memakan telur haiwan yang tidak dimakan dagingnya. Dinyatakan di dalam kitab
al-Majmu‘
, jika kita katakan bahawa telur itu dikira suci — dan ia adalah pendapat yang
rajih
 — maka dihalalkan untuk memakannya tanpa sebarang khilaf kerana telur adalah suci dan tidak dianggap jijik. (Lihat
Mughni al-Muhtaj
, 6/158).
Kesimpulannya
Oleh itu, berdasarkan kepada kenyataan dan perbincangan di atas,
kami berpendapat bahawa kaviar yang telah diasinkan adalah halal untuk dimakan sebagaimana hukum asalnya kerana ia adalah telur ikan yang mana bangkainya halal untuk dimakan,
 selagi mana ia tidak memudaratkan dan tidak bercampur dengan bahan-bahan bernajis dalam proses pembuatannya.
Begitu juga
kami berpendapat bahawa harus memakan telur secara mentah.
 Namun, jika ia boleh memudaratkan kesihatan serta boleh membawa kepada keracunan makanan, maka hukumnya adalah haram. Perbahasan lanjut berkenaan perkara ini, bolehlah merujuk kepada artikel kami dalam
Ahkam Syar‘iyyah
 yang bertajuk:
#461 Makan Telur Mentah.
[6]
Semoga Allah SWT memberikan kefahaman yang jelas kepada kita semua dalam beragama. Amin.
Wallahu a‘lam.
[1]
 Lihat

https://prpm.dbp.gov.my/cari1?keyword=kaviar
. Diakses pada 28 Jun 2023.
[2]
 Lihat

https://www.thespruceeats.com/what-is-caviar-1807004
. Diakses pada 28 Jun 2023.
[3]
 Lihat

https://www.facebook.com/watch/?v=2448100228570867
. Diakses pada 28 Jun 2023.
[4]
 Menurut
Kamus Dewan Edisi Keempat
, sturgeon ialah sejenis ikan besar daripada famili Acipenseridae yang telurnya dijadikan kaviar. (Lihat

https://prpm.dbp.gov.my/cari1?keyword=sturgeon
. Diakses pada 28 Jun 2023).
[5]
 Riwayat al-Bukhari (2483); (2983); (4361)
[6]
 Lihat

https://maktabahalbakri.com/461-makan-telur-mentah/
. Diakses pada 28 Jun 2023.
Bertarikh: 5 Julai 2023 bersamaan 16 Zulhijjah 1444 H


#2089: Nafkah Pemberian Tempat Tingggal

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum wrt. wbt. Isteri saya ada dapat sebuah rumah pemberian ibunya. Soalan saya, bukankah termasuk tanggungjawab suami untuk menyediakan tempat tinggal? Jadi, adakah saya perlu beli rumah itu daripada isteri saya?

Jawapan
:
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Nafkah dari segi bahasa ialah mengeluarkan, iaitu pembiayaan belanja seseorang terhadap ahli keluarganya. Manakala dari segi syarak ialah makanan, pakaian, tempat tinggal dan selainnya. Ia di namakan
Nafaqah
kerana dikeluarkan atau digunakan untuk keperluan itu. (Lihat
al-Mu’tamad fi al-Fiqh al-Syafie
, 4/274)
Berkenaan isu nafkah, kami telah jawab dalam beberapa isu:
#1625: Nafkah Kepada Isteri[1]
#226 Nafkah Isteri Bekerja[2]
#833: Meninggalkan Isteri Tanpa Nafkah[3]
Berbalik kepada soalan di atas, kami nyatakan
pada asalnya, menyediakan tempat tinggal kepada isteri adalah salah satu nafkah yang wajib diberikan oleh suami. Namun, dalam situasi saudara, ibu mertua saudara telah memberikan hadiah berupa rumah kepada anaknya sebagai tanda tanda syukur atas perkahwinannya. Maka, dalam isu ini, sebaiknya saudara berbincang dengan isteri berkenaannya, agar tidak menjadi isu di kemudian hari.
Pendapatan saudara juga boleh digunakan untuk kegunaan lain seperti membeli kelengkapan rumah, bil air/elektrik, keperluan kesihatan, perbelanjaan rumah dan seumpamanya.

Semoga Allah memberikan kita kefahaman yang baik dalam memahami agama ini. Kami akhiri dengan doa:
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya
:
“Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa.”
Surah al-Furqan (74)
Wallahua`lam.
[1]

https://maktabahalbakri.com/1625-nafkah-kepada-isteri/
[2]

https://maktabahalbakri.com/226-nafkah-isteri-bekerja/

[3]

https://maktabahalbakri.com/833-meninggalkan-isteri-tanpa-nafkah/

Bertarikh: 5 Julai 2023 bersamaan 16 Zulhijjah 1444 H


#2090: Kambing Sebesar Lembu; Dikira Seekor Atau 7 Bahagian?

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Saya hendak bertanya berkenaan hukum korban dan akikah. Adakah kambing korban/akikah yang besarnya menyamai lembu, adakah dikira seekor atau 7 bahagian?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Firman Allah SWT:
فَصَلِّ لِرَبِّكَ وَانْحَرْ
Maksudnya: “
Oleh itu, kerjakanlah sembahyang kerana Tuhanmu semata-mata, dan sembelihlah korban (sebagai bersyukur).
”
Surah al-Kauthar (2)
Maksud ‘berkorbanlah’ di dalam ayat tersebut mengikut pendapat yang paling sahih ialah mengorbankan atau menyembelih binatang-binatang korban. Hal ini sepertimana yang disebut di dalam tafsir Imam Ibn Kathir: “Yang benar bahawa yang dimaksudkan dengan al-Nahr adalah menyembelih korban, iaitu menyembelih unta dan sejenisnya.” (Lihat
 Tafsir al-Quran al-‘Azim
, 4/556).
Daripada Jabir R.A, katanya:
نَحَرْنَا مَعَ رَسُولِ اللَّهِ صَلَّى اللهُ عَلَيْهِ وَسَلَّمَ عَامَ الْحُدَيْبِيَةِ الْبَدَنَةَ عَنْ سَبْعَةٍ وَالْبَقَرَةَ عَنْ سَبْعَةٍ
Maksudnya:
“Kami melakukan korban bersama-sama Rasulullah SAW pada tahun Hudaibiyah dengan seekor unta untuk 7 orang dan seekor lembu untuk tujuh orang.”

Riwayat Muslim (1318)
Seekor kambing itu bersamaan dengan 1 bahagian bagi lembu dan juga unta. Disebutkan oleh al-Khatib al-Syarbini Rahimahullah di dalam kitabnya Mughni al-Muhtaj:
وَكَالشَّاةِ سُبْعُ بَدَنَةٍ أَوْ بَقَرَةٍ، فَلَوْ ذَبَحَ بَدَنَةً أَوْ بَقَرَةً عَنْ سَبْعَةِ أَوْلَادٍ، أَوْ اشْتَرَكَ جَمَاعَةٌ فِيهَا جَازَ، سَوَاءٌ أَرَادُوا كُلُّهُمْ الْعَقِيقَةَ أَوْ بَعْضُهُمْ الْعَقِيقَةَ وَبَعْضُهُمْ اللَّحْمَ
Maksudnya:
 “Dan bagi seekor kambing itu 1/7 (satu bahagian) dari unta dan lembu. Sekiranya disembelih unta atau lembu itu dari 7 orang anak atau dikongsi secara beramai-ramai, ia juga dibolehkan sama ada dengan sembelihan itu kesemua (bahagian) diniatkan untuk aqiqah atau sebahagian untuk aqiqah dan sebahagian lagi hanya untuk mendapatkan daging sahaja.”
 (Lihat
Mughni al-Muhtaj
, 6/139)
Jawapannya, tidak. Justeru, berdasarkan soalan di atas kami katakan seekor kambing sekali pun sebesar lembu ia tetap dikira satu bahagian sahaja. Begitulah sebaliknya, seekor lembu walaupun kecil apabila cukup syaratnya, maka ia tetap boleh dibahagi tujuh bahagian. Wallahu a’lam.
Bertarikh: 5 Julai 2023 bersamaan 16 Zulhijjah 1444 H


#2091: Beriman dan Kafir Berulang Kali?

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Saya nak tanya, saya ada baca surah Ali Imran ayat 90: Sesungguhnya orang-orang yang kafir sesudah mereka beriman, kemudian mereka bertambah kufur lagi, tidak sekali-kali akan diterima taubat mereka, dan mereka itulah orang-orang yang sesat.
Lepas itu saya ada baca surah al-Nisa ayat 137: Sesungguhnya orang-orang yang beriman, kemudian mereka kafir, kemudian mereka beriman semula, kemudian mereka kafir sekali lagi, kemudian mereka bertambah-tambah lagi dengan kekufuran, Allah tidak sekali-kali akan memberi ampun kepada mereka, dan tidak akan memberi petunjuk hidayah kepada mereka ke jalan yang benar.
Saya ada masalah dengan akidah saya sekarang ni. Sekarang ni saya 80% percaya Islam dan 20% tidak percaya. Masalah ini dari hari Isnin 24 Mei lagi sampai ke hari ini. Kadang saya percaya Islam sepenuhnya dan kemudian ragu-ragu kembali ketika untuk cuba berhenti berfikir perkara yang ada tuhan selain Allah. Kadang-kadang saya percaya kepada perintah Allah yang lain dan meragukan keesaan Allah.
Kiranya adakah saya meragukan keesaan Allah tapi saya mempercayai perintah yang lain itu sepenuhnya dikira beriman kemudian kafir berkali-kali? Dan perbuatan saya yang beriman sepenuhnya dan kemudian ragu-ragu kembali tu yang dikira sebagai iman dan kafir berkali kali tu tidak akan diampuni oleh allah berdasarkan surah ali imran ayat 90 dan an nisa ayat 137? Tolong jelaskan kebenaran islam kepada saya tuan sebab saya berfikiran sekarang kemungkinan besar tiada tuhan selain allah(macam saya bagitahu tadi 80% percaya 20% tidak). Ini berdasarkan kisah yang saya baca dalam al quran bagaimana adam dikeluarkan dari syurga disebabkan tipu daya syaitan.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Firman Allah SWT:
إِنَّ الَّذِينَ كَفَرُوا بَعْدَ إِيمَانِهِمْ ثُمَّ ازْدَادُوا كُفْرًا لَّن تُقْبَلَ تَوْبَتُهُمْ وَأُولَٰئِكَ هُمُ الضَّالُّونَ
Maksudnya: “
Sesungguhnya orang-orang yang kafir sesudah mereka beriman, kemudian mereka bertambah kufur lagi, tidak sekali-kali akan diterima taubat mereka, dan mereka itulah orang-orang yang sesat.
”
Surah Ali-Imran (90)
Allah SWT selaku Tuhan Yang Maha Pengampun dan Maha Pengasih masih membuka peluang buat mereka yang kembali kepada-Nya biarpun pernah bergelumang dengan noda kekufuran. Syaratnya ialah bertaubat daripada dosa dan meninggalkan sebarang kekufuran. Taubat juga diperlukan dalam bentuk melakukan perkara-perkara baik yang dianjurkan Islam dan sentiasa memperbaiki diri.
 Malang sekali bagi orang kafir dan ahli kitab yang mati tanpa bertaubat. Jika mereka mengungkapkan taubat ketika
sakaratul maut,
 sekali-kali tidak diterima taubat kerana tidak bertaubat semasa masih hidup segar. Allah SWT menilai golongan ini mati kafir yang nyata. Seandainya mereka menyediakan tebusan berupa emas sepenuh bumi untuk bebas daripada seksaan nescaya tetap ditolak. Mereka bakal menderita tanpa sebarang pertolongan di akhirat. (Lihat
Tafsir al-Bayan,
1/77)
Firman Allah SWT:
إِنَّ الَّذِينَ آمَنُوا ثُمَّ كَفَرُوا ثُمَّ آمَنُوا ثُمَّ كَفَرُوا ثُمَّ ازْدَادُوا كُفْرًا لَّمْ يَكُنِ اللَّهُ لِيَغْفِرَ لَهُمْ وَلَا لِيَهْدِيَهُمْ سَبِيلًا
Maksudnya: “
Sesungguhnya orang-orang yang beriman, kemudian mereka kafir, kemudian mereka beriman semula, kemudian mereka kafir sekali lagi, kemudian mereka bertambah-tambah lagi dengan kekufuran, Allah tidak sekali-kali akan memberi ampun kepada mereka, dan tidak akan memberi pertunjuk hidayah kepada mereka ke jalan yang benar.”
Surah al-Nisa’ (137)
Dalam ayat di atas, Allah SWT mendatangkan perkhabaran bahawa jika orang kafir mahu beriman maka dia akan diampunkan. Namun jika dia kembali kafir, kekafirannya yang terdahulu tidak akan diampunkan. Mereka tenggelam dalam kekafiran dan mati dalam keadaan kafir serta tidak mendapat petunjuk kepada kebaikan. Dengan makna lain, orang yang berulang kali murtad dan nyata semakin bertambah kekafirannya tidak lagi cenderung untuk memahami hakikat keimanan. Mereka tidak akan sesekali mendapat pengampunan, rahmat dan redha Allah SWT Allah SWT akan menghukum mereka dengan azab yang sangat pedih di Akhirat kelak. (Lihat
Tafsir al-Bayan,
1/582)
Menjawab persoalan di atas, kami katakan iman merupakan kepercayaan yang penuh atau keyakinan yang teguh bukan hanya sebahagian. Ia bersifat 100%. Iman ini merangkumi padanya 3 perkara; iaitu iqrar dengan lisan, tasdiq dengan hati dan amal dengan anggota badan. Iman ini hendaklah sentiasa dipupuk dan diperkuatkan dengan pembelajaran ilmu serta makrifah yang sebenar melalui pengajian daripada tuan-tuan guru dan masyaikh.
Dalam isu saudara, saya nyatakan bukan maksud seperti yang saudara katakan tetapi kemungkinan iman saudara menurun dengan sebab lemahnya keyakinan dan kurangnya kefahaman kepada Allah SWT.
Al-Hafiz Ibn Hajar al-Asqalani menyatakan di dalam
Fath al-Bari
menukilkan kata kata Imam al-Syafie R.A :
الإِيْمَانُ قَوْلٌ وَعَمَلٌ يَزِيْدُ وَيَنْقُصُ
Maksudnya:
 “Iman itu adalah kata kata dan amalan, ia boleh bertambah dan berkurangan.”
Iaitu iman boleh bertambah dan juga berkurangan, dia bertambah jika melakukan ketaatan dengan penuh keikhlasan dan berkurangan dengan sebab maksiat serta melakukan pelbagai perkara yang lagha serta hilangnya keikhlasan. Bagi permasalahan saudara, hendaklah mmebuang sebrang bentuk ragu-ragu kerana ia merupakan permainan syaitan yang sentiasa mengsyakkan kita.
Benarlah sebuah hadith menyebut:
إِنَّ الشَّيْطَانَ يَأْتِي أَحَدَكُمْ، فَيَقُولُ: مَنْ خَلَقَ السَّمَاءَ؟ فَيَقُولُ: اللهُ عَزَّ وَجَلَّ، فَيَقُولُ: مَنْ خَلَقَ الْأَرْضَ؟ فَيَقُولُ: اللهُ، فَيَقُولُ: مَنْ خَلَقَ اللهَ؟ فَإِذَا أَحَسَّ أَحَدُكُمْ بِشَيْءٍ مِنْ ذَلِكَ ، فَلْيَقُلْ: آمَنْتُ بِاللهِ وَبِرُسُلِهِ.
Maksudnya:
“Syaitan datang kepada seorang kamu dan berkata siapa yang menciptakan langit? SIapakah yang menciptakan bumi? SIapakah yang menciptakan bukit bukau dan gunung ganang? Kemudian dia bertanya, siapakah yang menciptakan Allah? JIka ini berlaku katakanlah: Aku beriman kepada dan senyap.”
Riwayat Muslim (134), Ahmad (26246), Ibn ‘Asim dalam al-Sunnah (648) dan Ibn Hibban (150)
Saya titipkan di sini cara untuk meningkatkan iman dan taqwa kepada Allah SWT:
Belajar dan tuntutlah ilmu terutamanya dalam isu iman dan akidah atau ilmu tauhid.
Cubalah mentadabbur al-Quran al-Karim dengan sebaik mungkin kerana inilah perintah Allah SWT.
Peliharalah solat dalam waktunya seboleh-bolehnya di awal waktu berjemaah di masjid atau surau dan menunaikan solat-solat sunat qabliyyah dan ba’diyyah.
Selalulah berdampingan dengan orang-orang soleh dan juga yang mempunyai ilmu kerana kedua-duanya itu akan membentuk keperibadian dan meningkatkan kefahaman ilmu kita.
Sentiasa istiqamah dalam melaksanakan titah perintah Allah SWT sama ada yang wajib atau yang sunat seperti solat, zikir, bacaan al-Quran dan lain-lain.
Memahami tipu daya iblis dan syaitan yang sentiasa cuba merosakkan kita dan menyimpangkan kita dari jalan kebenaran. Antara buku yang terbaik untuk ditelaah dalam isu ini ialah
Talbis Iblis
yang dikaryakan oleh Imam Ibnu al-Jauzi.
Ingatlah janji kita dengan Allah SWT untuk mentaati-Nya dan tidak menyembah selain daripada Allah SWT. Firman Allah SWT:
أَلَمْ أَعْهَدْ إِلَيْكُمْ يَا بَنِي آدَمَ أَن لَّا تَعْبُدُوا الشَّيْطَانَ ۖ إِنَّهُ لَكُمْ عَدُوٌّ مُّبِينٌ
Maksudnya: “
Bukankah Aku telah perintahkan kamu wahai anak-anak Adam, supaya kamu jangan menyembah Syaitan? Sesungguhnya ia musuh yang nyata terhadap kamu!
”
Surah Yasin (60)
Sentiasalah munajat dan berdoa kepada Allah SWT agar ditetapkan iman dan ketaatan antaranya sebagai mana yang diajar oleh Rasulullah SAW:
يَا مُقَلِّبَ الْقُلُوبِ، ثَبِّتْ قَلْبِي عَلَى دِينِكَ
Maksudnya:
 “Wahai Tuhan yang membolak-balikkan hati, tetapkan-lah hatiku di atas agama-Mu.”
Riwayat Imam Ahmad (26618), (12107), al-Tirmizi (3522), (2140), al-Baihaqi dalam
Syu’ab al-Iman
(757) dan al-Tabarani dalam
al-Du’a
 (1261)
Belajar mengenali alam serta tadabbur kerana ia adalah ciptaan Allah SWT. Firman Allah SWT:
أَفَلَا يَنظُرُونَ إِلَى الْإِبِلِ كَيْفَ خُلِقَتْ ﴿١٧﴾ وَإِلَى السَّمَاءِ كَيْفَ رُفِعَتْ ﴿١٨﴾ وَإِلَى الْجِبَالِ كَيْفَ نُصِبَتْ ﴿١٩﴾ وَإِلَى الْأَرْضِ كَيْفَ سُطِحَتْ ﴿٢٠﴾ فَذَكِّرْ إِنَّمَا أَنتَ مُذَكِّرٌ ﴿٢١﴾
Maksudnya: “
(Mengapa mereka yang kafir masih mengingkari akhirat) tidakkah mereka memperhatikan keadaan unta bagaimana ia diciptakan? Dan keadaan langit bagaimana ia ditinggikan binaannya? Dan keadaan gunung-ganang bagaimana ia ditegakkan? Dan keadaan bumi bagaimana ia dihamparkan? Oleh itu berikanlah sahaja peringatan (wahai Muhammad, kepada manusia, dan janganlah berdukacita kiranya ada yang menolaknya), kerana sesungguhnya engkau hanyalah seorang Rasul pemberi ingatan.
”
Surah al-Ghasyiyah (17-21)
Akhir kalam, saya berdoa kepada Allah SWT moga-moga kita semua sentiasa diberi taufiq dan hidayah dan ditunjukkan kepada kita jalan yang sebenar:
اللَّهُمَّ أَرِنَا الْحَقَّ حَقًّا، وَارْزُقْنَا اتِّبَاعَهُ، وَأَرِنَا الْبَاطِلَ بَاطِلًا، وَارْزُقْنَا اجْتنِاَبَهُ، وَلَا تَجْعَلْهُ مُلْتَبِسًا عَلَيْنَا فَنَضِلَّ، وَاجْعَلْنَا لِلْمُتَّقِينَ إِمَامًا
Maksudnya:
“Ya Allah, tunjukkanlah kepada kami kebenaran itu sebagai kebenaran, dan rezekikanlah kepada kami untuk mengikutinya. Dan tunjukkanlah kepada kami kebatilan itu sebagai kebatilan dan rezekikanlah kepada kami untuk menjauhinya, dan jangan jadikannya terkeliru atas kami sehingga kami sesat. Dan jadikanlah kami sebagai pemimpin bagi orang yang bertaqwa
.” (Lihat
Mazahib Ahl al-Sunnah
 oleh Ibn Syahin, no. 38, hlm 40;
Tafsir Ibn Kathir,
 3/75)
Bertarikh: 5 Julai 2023 bersamaan 16 Zulhijjah 1444 H


#2092: Doa Yang Lengkap Dan Afdhal Untuk Diamalkan

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato, saya ingin bertanya
apakah doa yang paling afdal dan lengkap untuk diamalkan ?

Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT :
وَقَالَ رَبُّكُمُ ادْعُونِي أَسْتَجِبْ لَكُمْ
Maksudnya

: “Dan Tuhan kamu berfirman: “Berdoalah kamu kepadaKu nescaya Aku perkenankan doa permohonan kamu.”
(Surah al-Ghafir: 60)
Ayat di atas menunjukkan bahawa Allah SWT bukan sahaja memerintahkan kepada para hamba-Nya untuk beribadah bahkan Dia juga memberikan jaminan bahawa doa tersebut akan dimustajabkan. Kata Khalid al-Rib’ie:
Sangat ajaib buat umat ini, dikatakan kepada mereka: “Berdoalah kepada-Ku nescaya Aku akan mustajabkan.” Allah memerintahkan kepada mereka untuk berdoa, serta menjanjikan kepada mereka kemustajaban tanpa ada sebarang syarat antara keduanya.
 (Lihat
al-Jami’ li Ahkam al-Quran
, 15/292)
Al-Sa’di menyatakan : Ini adalah anugerah Allah SWT kepada hamba-hamba-Nya, dan kurniaan-Nya yang agung  di mana ALLah SWT menyeru hambaNYA kepada apa yang dapat memberi manfaat bagi agama dan dunia mereka, serta memerintahkan mereka untuk berdoa kepadaNYA baik doa  tersebut adalah doa untuk beribadah mahupun doa permohonan dan Dia menjanjikan untuk mengabulkan doa mereka. (Lihat
Taisir al-Karim al-Rahman, Hlm
.740)
Ibn Kathir ketika menafsirkan ayat ini beliau menyatakan : Ini adalah dari anugerah-Nya yang Maha Suci dan Maha Tinggi. Dengan kemurahan-Nya Dia memanggil hamba-hamba-Nya untuk berdoa kepada-Nya dan Dia menjawab doa-doa mereka. Seperti yang dikatakan oleh Sufyan al-Thauri:  orang yang paling dicintai-Nya oleh hamba-hamba-Nya adalah orang yang paling banyak memohon kepada-Nya, dan orang yang paling dibenci-Nya adalah orang yang tidak memohon kepada-Nya. (Lihat
Tafsir Ibn Kathir
, 7/153)
Menjawab bagi persoalan di atas kami nyatakan di sini doa yang paling afdhal dan lengkap untuk diamalkan  adalah sepertimana berikut :
‘Afiyat dan Pemeliharaan
اللَّهُمَّ إِنِّي أَسْأَلُكَ الْعَافِيَةَ فِي الدُّنْيَا وَالآخِرَةِ ، اللَّهُمَّ إِنِّي أَسْأَلُكَ الْعَفْوَ وَالْعَافِيَةَ فِي دِينِي وَدُنْيَايَ وَأَهْلِي وَمَالِي ، اللَّهُمَّ اسْتُرْ عَوْرَاتِي وَآمِنْ رَوْعَاتِي ، اللَّهُمَّ احْفَظْنِي مِنْ بَيْنِ يَدَيَّ وَمِنْ خَلْفِي وَعَنْ يَمِينِي وَعَنْ شِمَالِي وَمِنْ فَوْقِي ، وَأَعُوذُ بِعَظَمَتِكَ أَنْ أُغْتَالَ مِنْ تَحْتِي
Maksudnya
:

“
Ya Allah, sesungguhnya aku memohon pada-Mu keampunan dan keselamatan (‘afiyat) di dunia dan akhirat. Ya Allah, sesungguhnya aku memohon pada-Mu keampunan dan keselamatan (‘afiyat) dalam agama, dunia, keluarga dan hartaku. Ya Allah, tutupilah aibku dan berilah ketenteraman di hatiku. Ya Allah, jagalah aku dari depan, belakang, kanan, kiri, dan atasku. Aku memohon perlindungan dengan keagungan-Mu agar tidak disambar dari bawahku
.”
Riwayat Abu Daud (5074), al-Nasa’ie (5530), Ibn Majah (3871), Ibn Hibban (961), Ahmad (4785) dan al-Bukhari dalam
al-Adab al-Mufrad
 (1200)
Bacaan untuk jemaah:
اللَّهُمَّ إِنَّا نَسْأَلُكَ الْعَافِيَةَ فِي الدُّنْيَا وَالآخِرَةِ ، اللَّهُمَّ إِنَّا نَسْأَلُكَ الْعَفْوَ وَالْعَافِيَةَ فِي دِيْنِنَا وَدُنْيَانَا وَأَهْلِنَا وَمَالِنَا، اللَّهُمَّ اسْتُرْ عَوْرَاتِنَا وَآمِنْ رَوْعَاتِنَا ، اللَّهُمَّ احْفَظْنَا مِنْ بَيْنِ أَيْدِيْنَا وَمِنْ خَلْفِنَا وَعَنْ أَيْمَانِنَا وَعَنْ شَمَائِلِنَا وَمِنْ فَوْقِنَا ، وَنَعُوذُ بِعَظَمَتِكَ أَنْ نُغْتَالَ مِنْ تَحْتِنَا
Maksudnya:
“Ya Allah, sesungguhnya kami memohon pada-Mu keampunan dan keselamatan (‘afiyat) di dunia dan akhirat. Ya Allah, sesungguhnya kami memohon pada-Mu keampunan dan keselamatan (‘afiyat) dalam agama, dunia, keluarga dan harta kami. Ya Allah, tutupilah aib kami dan berilah ketenteraman di hati kami. Ya Allah, jagalah kami dari depan, belakang, kanan, kiri, dan atas kami. Kami memohon perlindungan dengan keagungan-Mu agar tidak disambar dari bawah kami.”
Doa ini berdasarkan kepada sebuah hadith riwayat Ibn Umar R.Anhuma, katanya:
لَمْ يَكُنْ رَسُولُ اللهِ صلى الله عليه وسلم يَدَعُ هَؤُلاَءِ الدَّعَوَاتِ ، حِينَ يُمْسِي ، وَحِينَ يُصْبِحُ : اللَّهُمَّ إِنِّي أَسْأَلُكَ الْعَافِيَةَ فِي الدُّنْيَا وَالآخِرَةِ ، اللَّهُمَّ إِنِّي أَسْأَلُكَ الْعَفْوَ وَالْعَافِيَةَ فِي دِينِي وَدُنْيَايَ وَأَهْلِي وَمَالِي ، اللَّهُمَّ اسْتُرْ عَوْرَتِي ، وَقَالَ عُثْمَانُ : عَوْرَاتِي وَآمِنْ رَوْعَاتِي ، اللَّهُمَّ احْفَظْنِي مِنْ بَيْنِ يَدَيَّ ، وَمِنْ خَلْفِي ، وَعَنْ يَمِينِي ، وَعَنْ شِمَالِي ، وَمِنْ فَوْقِي ، وَأَعُوذُ بِعَظَمَتِكَ أَنْ أُغْتَالَ مِنْ تَحْتِي
Maksudnya:
“Rasulullah SAW tidak pernah meninggalkan zikir-zikir ini ketika waktu petang dan pagi… (Lalu beliau menyebut doa seperti di atas).”
 Riwayat Abu Daud (5074)
Imam al-Nawawi berkata: “Lafaz
‘afiyah
 adalah satu lafaz yang umum dan terkandung di dalamnya menolak segala perkara yang tidak baik pada zahir dan batin, pada agama sama ada di dunia dan juga di akhirat.” (Lihat
al-Minhaj Syarah Sahih Muslim
, 46/12)
Al-Munawi berkata,
al-‘Afiyah
 adalah keselamatan (kesejahteraan) daripada penyakit-penyakit dan bala. Ia juga menghimpunkan di antara dua kesejahteraan iaitu di dunia dan agama. Selain itu,
‘afiyah
 akan menolak penyakit-penyakit dunia yang ada di hati dan juga yang berada di badan. (Lihat
Faidh al-Qadir
, 107/4)
Menurut Syeikh al-Mubarakfuri, makna
al-‘Afiyah
 adalah benteng Allah buat hamba-Nya. Maka orang yang memohonnya adalah seseorang yang sedang memohon pemeliharaan daripada Tuhannya di atas setiap perkara yang diniatkan itu. (Lihat
Tuhfah al-Ahwazi
, 348/9)
Dalam sebuah hadith yang diriwayatkan daripada Ibn Umar R.Anhuma, beliau berkata:
لَمْ يَكُنْ رَسُولُ اللَّهِ صَلَّى اللهُ عَلَيْهِ وَسَلَّمَ يَدَعُ هَؤُلَاءِ الدَّعَوَاتِ، حِينَ يُمْسِي، وَحِينَ يُصْبِحُ: اللَّهُمَّ إِنِّي أَسْأَلُكَ الْعَافِيَةَ فِي الدُّنْيَا وَالْآخِرَةِ
Maksudnya:
Rasulullah SAW tidak pernah meninggalkan doa tersebut ketika petang dan pagi iaitu:
اللَّهُمَّ إِنِّي أَسْأَلُكَ الْعَافِيَةَ فِي الدُّنْيَا وَالْآخِرَةِ
Maksudnya:
“Ya Allah aku memohon kepada-Mu keselamatan di dunia dan akhirat”.
Riwayat Abu Daud (5074). Menurut Syeikh Syuaib al-Arna’uth, sanad hadith ini adalah sahih.
Syeikh Abu al-Hasan al-Mubarakfuri menjelaskan, maksud keselamatan ‘الْعَافِيَةَ’  di dalam hadith tersebut adalah keselamatan daripada perkara-perkara yang merosakkan agama serta kesusahan dunia. Dikatakan juga, keselamatan daripada penyakit-penyakit dan bala-bala. (Lihat
Mir’ah al-Mafatih
, 8/139. Lihat juga
Irsyad al-Hadith Siri ke-260
untuk bacaan lanjut)
Semoga Allah memberi kefahaman yang jelas dalam beribadah kepadaNYA dan kami akhiri dengan doa :
اللَّهُمَّ إِنِّي أَسْأَلُكَ مِنْ فضْلِكَ وَرَحْمَتِكَ ، فَإِنَّهُ لا يَمْلِكُهَا إِلا أَنْتَ
Maksudnya
: “
Ya Allah, sesungguhnya aku memohon kepada-Mu agar diberi kurniaan dan rahmat-Mu. Sesungguhnya tiada yang memilikinya kecuali-Mu.”
Wallahua’lam
Bertarikh: 5 Julai 2023 bersamaan 16 Zulhijjah 1444 H


#2093: Bahagian Faraid Untuk Anak Perempuan Sahaja

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri.
Seorang ibu hanya ada anak perempuan dua orang. Ibu tersebut ada kakak yang anak sulungnya anak lelaki dan beberapa anak perempuan. Jika dia meninggal, bagaimana faraid dilakukan? Adakah harta banyak diberi kepada anak lelaki kakaknya, dan hanya sedikit kepada dua anak perempuannya?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Firman Allah SWT:
لِّلرِّجَالِ نَصِيبٌ مِّمَّا تَرَكَ الْوَالِدَانِ وَالْأَقْرَبُونَ وَلِلنِّسَاءِ نَصِيبٌ مِّمَّا تَرَكَ الْوَالِدَانِ وَالْأَقْرَبُونَ مِمَّا قَلَّ مِنْهُ أَوْ كَثُرَ ۚ نَصِيبًا مَّفْرُوضًا
Maksudnya:
“Orang-orang lelaki ada bahagian pusaka dari peninggalan ibu bapa dan kerabat, dan orang-orang perempuan pula ada bahagian pusaka dari peninggalan ibu bapa dan kerabat, sama ada sedikit atau banyak dari harta yang ditinggalkan itu iaitu bahagian yang telah diwajibkan (dan ditentukan oleh Allah).”

Surah al-Nisa’ (7)
Para ulama ketika menerangkan sebab penurunan ayat ini menyatakan bahawa ketika zaman sebelum datangnya Islam (zaman jahiliyyah), wanita dan kanak-kanak tidak berhak mendapat sedikit pun daripada harta pusaka yang ditinggalkan ahli keluarga mereka. Ini adalah kerana pada ketika itu, hanya lelaki yang boleh mempertahankan kabilah dan keluarga sahaja mewarisi harta pusaka. Hal ini dapat dilihat dalam satu kisah yang direkodkan bahawa ada seorang lelaki dari kaum Ansar meninggal dunia sebelum diturunkan ayat ini, dalam masa yang sama dia meninggalkan empat orang anak perempuan. Namun, kesemua harta yang ditinggalkan diambil oleh sepupunya. Oleh  kerana itu, Allah SWT menurunkan ayat ini yang menyatakan bahawa wanita juga berhak mendapat sebahagian daripada harta pusaka dan sekali gus memuliakan wanita. (Lihat
Tafsir Muqatil Bin Sulaiman,
 127/5;
Tafsir al-Tabari,
 597/7;
Tafsir al-Maturidi,
 28/3;
al-Mufassal fi Tarikh al-Arab Qabla al-Islam
, 237/10)
Ayat-ayat berkenaan pusaka di dalam al-Quran jelas mengesahkan bahawa pusaka adalah disyariatkan. Begitu juga hadith-hadith Nabi SAW berkenaan isu ini. Antaranya ialah, Rasulullah SAW bersabda:
أَلْحِقُوا الْفَرَائِضَ بِأَهْلِهَا، فَمَا بَقِىَ فَهْوَ لأَوْلَى رَجُلٍ ذَكَرٍ
Maksudnya:
“Serahkanlah harta-harta pusaka kepada pemiliknya. Sekiranya ada baki, serahkanlah kepada kaum keluarga lelaki yang terdekat.”
Riwayat al-Bukhari (6351)
Di dalam kitab
al-Fiqh al-Manhaji
 (3/284-286), antara lain menyebut: “Pelaksanaan hukum pusaka adalah wajib. Sistem pusaka adalah suatu sistem yang sah berdasarkan kepada nas-nas al-Quran, al-Sunnah dan ijma’ ulama’. Ia sama seperti hukum berkenaan sembahyang, zakat, muamalat dan hudud. Ia wajib dilaksana dan diamalkan. Tidak harus diubah atau diabaikan sekalipun ia telah lama disyariatkan.
Dalam menjawab persoalan di atas, dua anak perempuan beliau berhak mendapat ⅔ ini berdasarkan nas:
ۚ فَإِن كُنَّ نِسَاءً فَوْقَ اثْنَتَيْنِ فَلَهُنَّ ثُلُثَا مَا تَرَكَ ۖ
Maksudnya: “
Tetapi jika anak-anak perempuan itu lebih dari dua, maka bahagian mereka ialah dua pertiga dari harta yang ditinggalkan oleh si mati.”
Surah al-Nisa’ (11)
Lebihan daripada itu bolehlah diberi kepada kakaknya dan abangnya. Adapun, anak saudara dari kakaknya tidak berhak mendapat apa-apa. Kecuali kakaknya selepas itu meninggal dunia.
Saya syorkan dalam isu seperti ini alangkah baiknya seseorang itu hibahkan kepada anaknya pada masa hidup lagi. Tinggalkanlah sebahagian kecil untuk dipusakakan dan difaraidkan.
Justeru, ketika itu tidaklah timbul isu beralihnya harta kepada selain anaknya dengan lebih banyak. Walaupun begitu, saya suka ingatkan kita tidak mengetahui siapakah yang lebih banyak memberi manfaat kepada kita, adakah anak kita, kakak kita mahupun anak saudara kita. Hal ini berdasarkan kepada umum nas Ilahi yang menutup ayatnya dengan firman Allah SWT:
آبَاؤُكُمْ وَأَبْنَاؤُكُمْ لَا تَدْرُونَ أَيُّهُمْ أَقْرَبُ لَكُمْ نَفْعًا ۚ فَرِيضَةً مِّنَ اللَّهِ ۗ إِنَّ اللَّهَ كَانَ عَلِيمًا حَكِيمًا
Maksudnya: “
lbu-bapa kamu dan anak-anak kamu, kamu tidak mengetahui siapa di antaranya yang lebih dekat serta banyak manfaatnya kepada kamu (Pembahagian harta pusaka dan penentuan bahagian masing-masing seperti yang diterangkan itu ialah) ketetapan dari Allah; sesungguhnya Allah adalah Maha Mengetahui, lagi Maha Bijaksana.
”
Surah al-Nisa’ (11)
Sebaik-baiknya, yakinlah kepada Allah SWT dan biarlah harta yang kita miliki dapat dimanfaatkan oleh sebanyak mungkin oleh kaum keluarga kita dan orang ramai. Mudah-mudahan harta yang dibelanjakan dengan benar dan betul serta doa mereka akan memberi kebaikan kepada kita bukan sekadar di alam kubur tetapi membawa ke syurga.
Kami akhiri dengan doa:
اللَّهُمَّ إِنَّا نَسْأَلُكَ الْعَافِيَةَ فِي الدُّنْيَا وَالآخِرَةِ ، اللَّهُمَّ إِنَّا نَسْأَلُكَ الْعَفْوَ وَالْعَافِيَةَ فِي دِيْنِنَا وَدُنْيَانَا وَأَهْلِنَا وَمَالِنَا، اللَّهُمَّ اسْتُرْ عَوْرَاتِنَا وَآمِنْ رَوْعَاتِنَا ، اللَّهُمَّ احْفَظْنَا مِنْ بَيْنِ أَيْدِيْنَا وَمِنْ خَلْفِنَا وَعَنْ أَيْمَانِنَا وَعَنْ شَمَائِلِنَا وَمِنْ فَوْقِنَا ، وَنَعُوذُ بِعَظَمَتِكَ أَنْ نُغْتَالَ مِنْ تَحْتِنَا
Maksudnya:
“Ya Allah, sesungguhnya kami memohon pada-Mu keampunan dan keselamatan (‘afiyat) di dunia dan akhirat. Ya Allah, sesungguhnya kami memohon pada-Mu keampunan dan keselamatan (‘afiyat) dalam agama, dunia, keluarga dan harta kami. Ya Allah, tutupilah aib kami dan berilah ketenteraman di hati kami. Ya Allah, jagalah kami dari depan, belakang, kanan, kiri, dan atas kami. Kami memohon perlindungan dengan keagungan-Mu agar tidak disambar dari bawah kami.”
Bertarikh: 5 Julai 2023 bersamaan 16 Zulhijjah 1444 H


#2094: Tatacara Mandi Wajib

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Saya ingin mengajukan pertanyaan berkaitan dengan Mandi Hadas/Wajib kepada anak saya. Untuk makluman Dato’, anak saya disahkan mengalami Autism dan ADHD. Usia anak saya sudah 14 tahun dan tidak boleh beza najis atau suci. Baru-baru ini semasa saya hendak memandikan anak saya waktu pagi, saya mendapati kesan air mani (kering) di perut dan seluar. Mohon tunjuk ajar daripada Yang Berbahagia Dato’. bagaimana cara untuk saya menguruskan hal ini. Berikut cara yang saya buat untuk anak saya:
1. bersihkan kesan
2. Jirus air di bahagian badan sebelah kanan sambil saya niat mengangkat hadas kepada anak saya. 3X
3. jirus badan sebelah kiri 3X
Segala bantuan, penjelasan daripada pihak Dato’ saya dahului dengan ucapan terima kasih. Sekian,

Jawapan:
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.

Takrif Autism dan ADHD
Autism berasal dari perkataan Greek (autos) yang bermaksud sendiri. Ia merujuk kepada seseorang yang hidup dalam dunianya yang sendiri. Manakala, dari segi perubatan, ia bermaksud seseorang terganggu akibat masalah kemahiran interaksi sosial, tingkah laku tidak wajar yang berulangan, pemencilan diri, serta mempunyai keinginan terhad terhadap sesuatu benda.
ADHD ialah singkatan dari Attention-Deficit/ Hyperactivity Disorder yang membawa maksud kecelaruan tingkkah laku/sikap yang biasa berlaku dalam kalangan kanak-kanak. Ia melibatkan tiga jenis kepayahan:
Kurang tumpuan
Hiperaktif
Menurut kata hati (Impulsiviti) (
Portal Kementerian Kesihatan Malaysia
)

Dalil Berkaitan Bersuci
Firman Allah SWT:
يَا أَيُّهَا الَّذِينَ آمَنُوا إِذَا قُمْتُمْ إِلَى الصَّلَاةِ فَاغْسِلُوا وُجُوهَكُمْ وَأَيْدِيَكُمْ إِلَى الْمَرَافِقِ وَامْسَحُوا بِرُءُوسِكُمْ وَأَرْجُلَكُمْ إِلَى الْكَعْبَيْنِ
Maksudnya:
 “
Wahai orang yang beriman, apabila kamu hendak mengerjakan solat (padahal kamu berhadas kecil), maka (berwuduklah) iaitu basuhlah muka kamu, dan kedua belah tangan kamu meliputi siku, dan sapulah sebahagian daripada kepala kamu, dan basuhlah kedua belah kaki kamu meliputi buku lali.
”
Surah al-Ma’idah (6)
Al-Maraghi menyatakan bahawa makna ayat di atas adalah sekiranya seseorang itu hendak bangun bagi mendirikan solat dan masih lagi dalam keadaan berhadas. Hal ini kerana seluruh kaum Muslimin menyatakan bahawa bersuci (yakni berwuduk dan mandi wajib) tidak diwajibkan ke atas orang yang ingin mengerjakan solat melainkan dia masih dalam keadaan berhadas. (Lihat
Tafsir al-Maraghi
, 6/61)

Berbalik kepada soalan di atas,
pertamanya kami katakan saudara telah melaksanakan tanggungjawab saudara sebagai ayah dalam menguruskan anak. Keduanya, berkenaan kaedah mandi wajib, jika sekiranya ia dimulakan dengan niat mandi wajib/ mengangkat hadas dan kemudiannya air diratakan keseluruh badan, serta rongga-rongga yang terbuka, maka ia sudah dikira sah.

Kami juga takdirkan anak saudara kepada dua keadaan:
Jika sekiranya dia seorang yang lembam, maka ajarilah dia secara perlahan-lahan dan penuh kasih sayang. InsyaAllah, tindakan sauadara akan memberi natijah yang baik. Mungkin satu hari nanti dia mampu untuk berdikari dalam hal-hal yang menjadi fardhu ‘ain ke atasnya.
Tetapi jika sekiranya beliau ditakdirkan kurang siuman maka ia dikategorikan sebagai orang yang tidak menerima taklif. Hal ini berdasarkan hadith Nabi SAW: Daripada Ali bin Abi Thalib RA, bahawa Rasulullah SAW bersabda:
رُفِعَ القَلَمُ عَنْ ثَلَاثَةٍ: عَنِ النَّائِمِ حَتَّى يَسْتَيْقِظَ، وَعَنِ الصَّبِيِّ حَتَّى يَشِبَّ، وَعَنِ المَعْتُوهِ حَتَّى يَعْقِلَ
Maksudnya: “
Diangkat pena daripada tiga golongan: Orang yang tidur sehingga dia bangun, daripada bayi sehingga dia remaja (baligh) dan daripada orang yang cacat mental sehingga dia berakal.”
Riwayat al-Tirmizi (1423) dan Ahmad (956)
Syeikh al-Mubarakfuri, memahami maksud “المَعْتُوهِ” sebagai gila atau yang seumpama dengannya. (Lihat
Tuhfah al-Ahwazi
, 4/570). Kata Ibn Abidin di dalam hasyiahnya bahawa para ahli usul telah menjelaskan bahawa hukum bagi orang “المَعْتُوه” ini seperti bayi yang
mumayyiz
 serta berakal pada kelakuannya dan terangkat tanggungjawabnya (terlepas daripada beban tanggungjawab). (Lihat
 Hasyiah Ibn Abidin
, 2/426)
Di sini, kami jelaskan berkenaan tatacara mandi wajib sebagai panduan saudara.
Tatacara Mandi Wajib
Sepertimana diriwayatkan oleh Saidatina Aisyah R.Anha, beliau berkata:
أَنَّ النَّبِيَّ صَلَّى اللهُ عَلَيْهِ وَسَلَّمَ: كَانَ إِذَا اغْتَسَلَ مِنَ الجَنَابَةِ، بَدَأَ فَغَسَلَ يَدَيْهِ، ثُمَّ يَتَوَضَّأُ كَمَا يَتَوَضَّأُ لِلصَّلاَةِ، ثُمَّ يُدْخِلُ أَصَابِعَهُ فِي المَاءِ، فَيُخَلِّلُ بِهَا أُصُولَ شَعَرِهِ، ثُمَّ يَصُبُّ عَلَى رَأْسِهِ ثَلاَثَ غُرَفٍ بِيَدَيْهِ، ثُمَّ يُفِيضُ المَاءَ عَلَى جِلْدِهِ كُلِّهِ
Maksudnya:
“Sesungguhnya apabila Nabi SAW mandi junub, Baginda akan memulakannya dengan mencuci kedua-dua tangannya. Kemudian Baginda berwuduk sebagaimana wuduk untuk solat. Seterusnya, Baginda memasukkan jari-jari ke dalam air lalu meratakannya ke kulit rambutnya. Kemudian Baginda menyiramkan air ke atas kepala dengan kedua-dua tangannya sebanyak tiga kali, seterusnya Baginda mengalirkan air ke seluruh kulit tubuhnya.”
Riwayat Bukhari (248)
Berdasarkan hadith di atas, dapat kita fahami:
1) Rukun mandi wajib:
Niat mandi wajib
Niat umum:
نَوَيْتُ رَفْعَ الْحَدَثِ الْأَكْبَرِ للهِ تَعَالَى
Maksudnya: Sahaja aku mengangkat hadas besar kerana Allah Taala.
Menghilangkan kotoran atau najis di badan.
Meratakan air ke seluruh tubuh badan yang zahir.
2) Tatacara mandi wajib:
Niat apabila air sampai ke badan.
Membaca “Bismillah.”
Membasuh tangan tiga kali.
Mencuci kemaluan dengan tangan kiri.
Membersihkan tangan kiri dengan sabun
Mengambil wuduk seperti yang biasa dilakukan sebelum solat, atau boleh tangguhkan membasuh kaki selepas selesai mandi.
Membasuh kepala dengan mengusap rambut secara rata dan siram kepala 3 kali dengan air. Bagi perempuan yang mandi haid atau mandi junub, hendaklah ditanggalkan ikatan rambut.
Mulakan dengan bahagian kanan badan.
Menyapu air ke seluruh badan.
Berwuduk sekiranya ingin menunaikan solat fardhu.
Berkenaan mandi wajib, kami juga telah nyatakan dalam artikel sebelum ini:
#1074 Masukkan Air dalam Hidung ketika Mandi Wajib
https://maktabahalbakri.com/1074-masukkan-air-dalam-hidung-ketika-mandi-wajib/
#1679: Melambatkan Mandi Wajib
https://maktabahalbakri.com/1679-melambatkan-mandi-wajib/
#1344: Mandi Wajib dalam Tub Mandi Kurang Dua Kolah
https://maktabahalbakri.com/1343-mandi-wajib-dalam-tub-mandi-kurang-dua-kolah/
 Kami katakan anak-anak istimewa seperti ini merupakan anugerah Tuhan yang diberikan kepada sesebuah keluarga. Banyak keluarga yang kami dapati dengan kehadiran insan istimewa ini menjadi baik, damai, bertanggungjawab dan bertimbang rasa.
Semoga Allah SWT memberikan kefahaman yang jelas kepada kita semua dalam beragama. Ameen.
Wallahua‘lam.
Kami akhiri dengan doa:
رَبِّ اجْعَلْنِي مُقِيمَ الصَّلَاةِ وَمِن ذُرِّيَّتِي ۚ رَبَّنَا وَتَقَبَّلْ دُعَاءِ
Maksudnya: “
Wahai Tuhanku! Jadikanlah daku orang yang mendirikan sembahyang dan demikianlah juga zuriat keturunanku. Wahai Tuhan kami, perkenankanlah doa permohonanku.
”
Surah Ibrahim (40)
Bertarikh: 5 Julai 2023 bersamaan 16 Zulhijjah 1444 H


#2095: Pembahagian Tulang Dan Organ Dalaman Haiwan Korban

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Saya ingin bertanya, adakah tulang & organ dalaman lembu korban perlu dibahagi kepada 7 bahagian seperti mana daging korban? Terima kasih.

Jawapan:
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Firman Allah SWT:
وَالْبُدْنَ جَعَلْنَاهَا لَكُم مِّن شَعَائِرِ اللَّـهِ لَكُمْ فِيهَا خَيْرٌ ۖ  فَاذْكُرُوا اسْمَ اللَّـهِ عَلَيْهَا صَوَافَّ ۖ فَإِذَا وَجَبَتْ جُنُوبُهَا فَكُلُوا مِنْهَا وَأَطْعِمُوا الْقَانِعَ وَالْمُعْتَرَّۖ  كَذَلِكَ سَخَّرْنَاهَا لَكُمْ لَعَلَّكُمْ تَشْكُرُونَ
Maksudnya:
 “Dan Kami jadikan unta (yang dihadiahkan kepada fakir miskin Makkah itu) sebahagian daripada syiar agama Allah untuk kamu; pada menyembelih unta tersebut ada kebaikan bagi kamu; oleh itu sebutlah nama Allah (semasa menyembelihnya) ketika ia berdiri di atas tiga kakinya maka apabila ia tumbang (serta putus nyawanya), makanlah sebahagian daripadanya, dan berilah (bahagian yang lain) kepada orang-orang yang tidak meminta dan yang meminta. Demikianlah Kami mudahkan dia untuk kamu (menguasainya dan menyembelihnya) supaya kamu bersyukur.
(Surah al-Hajj: 36)
Ayat ini menunjukkan bahawa mereka yang melakukan sembelihan korban dan memilih binatang besar lagi gemuk sudah pasti termasuk dalam golongan yang membesarkan syiar Allah SWT. Syeikh Wahbah al-Zuhaili berkata: “
Ia sebagai tanda dan lambang kebesaran agama Allah dengan melaksanakan ibadat korban tersebut
.” (Lihat
al-Tafsir al-Munir
, 17/296)
Berkenaan dengan pembahagian tulang dan organ dalaman haiwan korban, kami katakan sama seperti daging, jika yang menyertainya tujuh orang, dan setiap orang dengan satu bahagian, maka hendaklah dibahagikan tujuh. Ini kerana umum nas.
Daripada Jabir R.A, katanya:
نَحَرْنَا مَعَ رَسُولِ اللَّهِ صَلَّى اللهُ عَلَيْهِ وَسَلَّمَ عَامَ الْحُدَيْبِيَةِ الْبَدَنَةَ عَنْ سَبْعَةٍ وَالْبَقَرَةَ عَنْ سَبْعَةٍ
Maksudnya:
“Kami melakukan korban bersama-sama Rasulullah SAW pada tahun Hudaibiyah dengan seekor unta untuk 7 orang dan seekor lembu untuk tujuh orang.”

Riwayat Muslim (1318)
Kecualilah, ada di kalangan mereka atau mereka semua bersetuju untuk diberi kepada sesiapa yang menghendakinya. Ini kerana pada zaman kita hampir kesemua yang ada pada lembu atau kerbau mempunyai peminat yang tersendiri. Ada yang minat perut, ada yang minat sup tulang, ada yang minat rojak katih, dan ada yang minat hati limpa dan organ dalaman.
Justeru, berlaku adillah agar semua dapat merasakan apa yang mereka kehendaki. Dan jika tidak, mereka boleh berikan kepada yang berminat. Itulah sebuah keadilan kerana meraikan keseluruhannya. Firman Allah SWT:
 إِنَّ اللَّهَ يَأْمُرُ بِالْعَدْلِ وَالْإِحْسَانِ وَإِيتَاءِ ذِي الْقُرْبَىٰ وَيَنْهَىٰ عَنِ الْفَحْشَاءِ وَالْمُنكَرِ وَالْبَغْيِ ۚ يَعِظُكُمْ لَعَلَّكُمْ تَذَكَّرُونَ

Maksudnya:
 Sesungguhnya Allah menyuruh berlaku adil, dan berbuat kebaikan, serta memberi bantuan kepada kaum kerabat; dan melarang daripada melakukan perbuatan-perbuatan yang keji dan mungkar serta kezaliman. Ia mengajar kamu (dengan suruhan dan laranganNya ini), supaya kamu mengambil peringatan mematuhi-Nya.
(Surah al-Nahl: 90)
Semoga Allah SWT terima ibadat korban kita dan menjadikannya di kalangan orang-orang yang bertaqwa. Amin.
Bertarikh: 5 Julai 2023 bersamaan 16 Zulhijjah 1444 H